Пентагон Россия чегаралари яқинида нимани бошлаяпти\n"Икки томондан зарба". Пентагон Россия чегаралари яқинида нимани бошлаяпти\nРоссия мудофаа вазири Сергей Шойгу АҚШ стратегик авиацияси фаоллиги кескин ошганига эътибор қаратди.\nВашингтон Москвага қарама-қаршиликка ставкаларни оширмоқда. Яқинда Россия мудофаа вазири Сергей Шойгу АҚШ стратегик авиацияси фаоллиги кескин ошганига эътибор қаратди. Тобора кучайиб бораётган Россияга қарши кескин чиқишлар фонида баёнот янгради. Нега океан ортидан оловга ёғ қуйишда давом этмоқда - РИА Новости материалида.“Ядровий” машқАмерикалик "стратеглар" B-1B ва B-52 чегараларимизга шунчаки учиб келмаяпти: Шойгунинг сўзларига кўра, учувчилар қанотли ракеталардан фойдаланишни машқ қилмоқда ва Россия ҳудуди ичидаги нишонларни ўққа тутишни ўрганмоқда. Улар жуда жадаллик билан машқ қилмоқда: шу ойда бундай парвозлар ўтган ноябр ойига нисбатан қарийб 30 марта, яъни 2,5 баробар кўп амалга оширилди.Бу фақат битта нарсани англатади: Пентагон максимал даражада стратегик бомбардимончи самолётлар экипажларини Москва билан юзага келиши мумкин бўлган қуролли можарога тайёрлашга ҳаракат қилмоқда.Яқинда ўтказилган Global Thunder машқлари худди шу нарсага бағишланган. Шойгу бир вақтнинг ўзида 10та самолёт Россияга бир вақтнинг ўзида ғарб ва шарқдан ядровий зарбалар беришни машқ қилган. Давлат чегарасидан атиги 20 километр нарида маневр қилишди. Бироқ, ҳақиқий уруш бўлган тақдирда, уларга бу қадар яқин бўлишга рухсат берилмасди.“Ҳар қандай ҳолатда ҳам ҳаво ҳужумидан мудофаа воситаларимиз Америка стратегик бомбардимончи самолётларини ўз вақтида аниқлаш, доимий назорат ўрнатиш ва ҳодисаларнинг олдини олиш бўйича чора-тадбирларни кўришди”, — деди вазир.Таьсирчан зарбаАмерикаликлар авиацияси кимга қарши эканлигини яширишни хаёлига ҳам келтирмаяпти. Октябр ойининг охирида, Қрим қирғоқлари бўйлаб жуфт B-1B самолёт учиб кетганидан сўнг, Forbes нашри ёзишича: "стратеглар" янги вазифа - Болтиқ ва Қора денгиз флотларини LRASM кемага қарши ракеталари билан йўқ қилиш устида ишламоқда. Ноябр ойида эса Popular Mechanics журнали бешинчи авлод F-35 қирувчи самолётлари Россия стратегик ракета кучларининг қўмондонлик пунктларига зарба бериш учун B61-12 термоядровий бомбалар билан қуролланишини аниқлади.“Дунёдаги мураккаб ҳарбий-сиёсий вазият ва НАТО давлатларининг Россия чегаралари яқинида фаоллиги кучайиши қуролли кучларнинг янада сифатли ривожлантириш зарурлигини тақозо этмоқда”, — деди Сергей Шойгу.- Уларнинг жанговар самарадорлигини ошириш, ядровий кучларнинг жанговар тайёргарлигини таъминлаш ва ядровий бўлмаган тўхтатувчи кучларнинг салоҳиятини мустаҳкамлаш - асосий устувор йўналишлардир”.Ноябр ойи ўрталарида Россия сунъий йўлдошга қарши қуролни синовдан ўтказди. Мудофаа вазирлиги 1982 йилдан бери орбитада бўлган “Целина-Д” космик аппаратини номи айтилмаган ракета билан муваффақиятли йўқ қилингани ҳақида хабар берди.Америкаликлар ғазабга келди. Расмийлар бир-бирига гап бермай Москвани космосни ҳарбийлаштириш ва Халқаро космик станцияга таҳдид солиш ҳақидаги айбловларни ёғдиришди. Бундай асабий реакция Вашингтоннинг барча НАТО қўшинлари, шу жумладан стратегик авиация боғланган сунъий йўлдош гуруҳидан хавотир олаётганини билан изоҳланади.Ахборот ҳужумиҒарб ҳарбий тайёргарликдан ташқари Россияга қарши фаол ахборот кампаниясини олиб бормоқда. Аслида, бу 2014 йилдан бери давом этмоқда, аммо АҚШ Мудофаа вазири Ллойд Остиннинг Украинага ташрифидан сўнг, бу аллақачон ҳақиқий асабий тутқаноққа айланди. Ғарб ОАВлари ва сиёсатчилари ҳар куни Россияни Украинага бостириб киришга тайёргарлик кўраётганликда айбламоқда. Politico нашрининг октябр ойи охирида очиқча “вброс” бундай ахборот ҳужумига сабаб бўлди.Гўёки Кремл кенг кўламли ҳужум учун қўшинларни жойлаштираётгани айтилмоқда. Журналистлар Смоленск вилоятидаги Ельняни ҳарбий техника ва шахсий таркиб тўпланган жой деб айтишди. Тўғриси, улар у ердан Украинагача тўғри чизиқ бўйлаб 250 километрдан ортиқ масофа борлигини ҳақида аниқлик киритишмади.Украина Қуролли Кучлари қўмондонлиги дастлаб бу маълумотни рад этиб, разведка Россия қўшинларининг концентрациясини қайд этмаганига ишонтирди. Аммо кейинроқ Киев, эҳтимол Вашингтондан янги кўрсатмалар олди. Украина ОАВлари Ғарб кураторларидан кейин Россиянинг яқинлашиб келаётган босқини ҳақидаги мантрани такрорлай бошладилар. Улар ҳатто саналарни католик Рождество ёки январ охири - феврал ойи боши деб айтишди."Сўнгги пайтларда АҚШ ва НАТО давлатларида Россия ва Хитойга қарши риторика булутдан баланд, - дейди сиёсатшунос-американист Сергей Судаков. "Бунинг бир қанча сабаблари бор. Биринчидан, коронавирус пандемияси туфайли иқтисодий моделлар ўзгармоқда: ковид АҚШга оғриқли зарба берди. Иккинчидан, 20 йиллик урушдан сўнг америкаликларнинг Афғонистондан қочиб кетиши Вашингтон ҳамма нарсага қодир эмаслигини дунёга кўрсатди. Оқ уй учун халқаро майдонда қўрқув ва сиёсий босимга асосланган гегемонликни сақлаб қолиш тобора қийинлашиб бормоқда. АҚШнинг авторитети икки йил аввалгидек юқори эмас. Шу боис расмийлар ва махсус хизматлар гўёки дунё тартибига таҳдид солаётган ташқи душман қиёфасини яратишга эътибор қаратишди.Экспертнинг сўзларига кўра, америкаликлар сўнгги ҳаракатлари ва баёнотлари билан ўз иттифоқчиларига жаҳоннинг йирик державалари билан тўқнашувга киришишга тайёр эканликларини намойиш қилмоқчи. Шу билан сайёра миқёсида етакчи ролини ўзида сақлаб қолмоқчи. Аммо ҳозирча бу шунчаки қуролнинг жаранглаши, Судаков амин. "Оқ уй Россия билан кенг миқёсли урушга тайёр эмас. Бизда жавоб берадиган нарса бор, уларга бу кам туюлмайди", - дейди у. Аммо Россия чегараларида ҳарбий провокациялар содир этилиши эҳтимоли катта.Вашингтон учун шахмат тахтасидаги асосий нарса - бу Украина. Киев ўжарлик билан Донбасс муаммосини куч билан ҳал қилишга интилмоқда. Ягона мақсад: Россияни урушга тортиш, кейин эса Кремлни тажовузкорликда айблаш ва янги санкциялар жорий этиш. Бу геосиёсий "партия"да якунловчи палла – эндшпиль яқин ойларда ўйналиши мумкин.\nақш, украина, қрим, нато, россия\n© AFP / -Американский B-1B в сопровождении истребителей F-15\nВашингтон Москвага қарама-қаршиликка ставкаларни оширмоқда. Яқинда Россия мудофаа вазири Сергей Шойгу АҚШ стратегик авиацияси фаоллиги кескин ошганига эътибор қаратди. Тобора кучайиб бораётган Россияга қарши кескин чиқишлар фонида баёнот янгради. Нега океан ортидан оловга ёғ қуйишда давом этмоқда - РИА Новости материалида.\nАмерикалик "стратеглар" B-1B ва B-52 чегараларимизга шунчаки учиб келмаяпти: Шойгунинг сўзларига кўра, учувчилар қанотли ракеталардан фойдаланишни машқ қилмоқда ва Россия ҳудуди ичидаги нишонларни ўққа тутишни ўрганмоқда. Улар жуда жадаллик билан машқ қилмоқда: шу ойда бундай парвозлар ўтган ноябр ойига нисбатан қарийб 30 марта, яъни 2,5 баробар кўп амалга оширилди.\n"Қонунни алдаб": АҚШ Қора денгизда ўрнашиб олиш йўлини топди\n11 Ноябр, 15:43\nБу фақат битта нарсани англатади: Пентагон максимал даражада стратегик бомбардимончи самолётлар экипажларини Москва билан юзага келиши мумкин бўлган қуролли можарога тайёрлашга ҳаракат қилмоқда.\nЯқинда ўтказилган Global Thunder машқлари худди шу нарсага бағишланган. Шойгу бир вақтнинг ўзида 10та самолёт Россияга бир вақтнинг ўзида ғарб ва шарқдан ядровий зарбалар беришни машқ қилган. Давлат чегарасидан атиги 20 километр нарида маневр қилишди. Бироқ, ҳақиқий уруш бўлган тақдирда, уларга бу қадар яқин бўлишга рухсат берилмасди.\n“Ҳар қандай ҳолатда ҳам ҳаво ҳужумидан мудофаа воситаларимиз Америка стратегик бомбардимончи самолётларини ўз вақтида аниқлаш, доимий назорат ўрнатиш ва ҳодисаларнинг олдини олиш бўйича чора-тадбирларни кўришди”, — деди вазир.\nАмерикаликлар авиацияси кимга қарши эканлигини яширишни хаёлига ҳам келтирмаяпти. Октябр ойининг охирида, Қрим қирғоқлари бўйлаб жуфт B-1B самолёт учиб кетганидан сўнг, Forbes нашри ёзишича: "стратеглар" янги вазифа - Болтиқ ва Қора денгиз флотларини LRASM кемага қарши ракеталари билан йўқ қилиш устида ишламоқда. Ноябр ойида эса Popular Mechanics журнали бешинчи авлод F-35 қирувчи самолётлари Россия стратегик ракета кучларининг қўмондонлик пунктларига зарба бериш учун B61-12 термоядровий бомбалар билан қуролланишини аниқлади.\n“Дунёдаги мураккаб ҳарбий-сиёсий вазият ва НАТО давлатларининг Россия чегаралари яқинида фаоллиги кучайиши қуролли кучларнинг янада сифатли ривожлантириш зарурлигини тақозо этмоқда”, — деди Сергей Шойгу.\n- Уларнинг жанговар самарадорлигини ошириш, ядровий кучларнинг жанговар тайёргарлигини таъминлаш ва ядровий бўлмаган тўхтатувчи кучларнинг салоҳиятини мустаҳкамлаш - асосий устувор йўналишлардир”.\nНоябр ойи ўрталарида Россия сунъий йўлдошга қарши қуролни синовдан ўтказди. Мудофаа вазирлиги 1982 йилдан бери орбитада бўлган “Целина-Д” космик аппаратини номи айтилмаган ракета билан муваффақиятли йўқ қилингани ҳақида хабар берди.\nАмерикаликлар ғазабга келди. Расмийлар бир-бирига гап бермай Москвани космосни ҳарбийлаштириш ва Халқаро космик станцияга таҳдид солиш ҳақидаги айбловларни ёғдиришди. Бундай асабий реакция Вашингтоннинг барча НАТО қўшинлари, шу жумладан стратегик авиация боғланган сунъий йўлдош гуруҳидан хавотир олаётганини билан изоҳланади.\nҒарб ҳарбий тайёргарликдан ташқари Россияга қарши фаол ахборот кампаниясини олиб бормоқда. Аслида, бу 2014 йилдан бери давом этмоқда, аммо АҚШ Мудофаа вазири Ллойд Остиннинг Украинага ташрифидан сўнг, бу аллақачон ҳақиқий асабий тутқаноққа айланди. Ғарб ОАВлари ва сиёсатчилари ҳар куни Россияни Украинага бостириб киришга тайёргарлик кўраётганликда айбламоқда. Politico нашрининг октябр ойи охирида очиқча “вброс” бундай ахборот ҳужумига сабаб бўлди.\nГўёки Кремл кенг кўламли ҳужум учун қўшинларни жойлаштираётгани айтилмоқда. Журналистлар Смоленск вилоятидаги Ельняни ҳарбий техника ва шахсий таркиб тўпланган жой деб айтишди. Тўғриси, улар у ердан Украинагача тўғри чизиқ бўйлаб 250 километрдан ортиқ масофа борлигини ҳақида аниқлик киритишмади.\nРоссия ва Хитойнинг ҳарбий ҳамкорлиги Марказий Осиё учун нима келтиради\n25 Ноябр, 14:39\nУкраина Қуролли Кучлари қўмондонлиги дастлаб бу маълумотни рад этиб, разведка Россия қўшинларининг концентрациясини қайд этмаганига ишонтирди. Аммо кейинроқ Киев, эҳтимол Вашингтондан янги кўрсатмалар олди. Украина ОАВлари Ғарб кураторларидан кейин Россиянинг яқинлашиб келаётган босқини ҳақидаги мантрани такрорлай бошладилар. Улар ҳатто саналарни католик Рождество ёки январ охири - феврал ойи боши деб айтишди.\n"Сўнгги пайтларда АҚШ ва НАТО давлатларида Россия ва Хитойга қарши риторика булутдан баланд, - дейди сиёсатшунос-американист Сергей Судаков. "Бунинг бир қанча сабаблари бор. Биринчидан, коронавирус пандемияси туфайли иқтисодий моделлар ўзгармоқда: ковид АҚШга оғриқли зарба берди. Иккинчидан, 20 йиллик урушдан сўнг америкаликларнинг Афғонистондан қочиб кетиши Вашингтон ҳамма нарсага қодир эмаслигини дунёга кўрсатди. Оқ уй учун халқаро майдонда қўрқув ва сиёсий босимга асосланган гегемонликни сақлаб қолиш тобора қийинлашиб бормоқда. АҚШнинг авторитети икки йил аввалгидек юқори эмас. Шу боис расмийлар ва махсус хизматлар гўёки дунё тартибига таҳдид солаётган ташқи душман қиёфасини яратишга эътибор қаратишди.\nЭкспертнинг сўзларига кўра, америкаликлар сўнгги ҳаракатлари ва баёнотлари билан ўз иттифоқчиларига жаҳоннинг йирик державалари билан тўқнашувга киришишга тайёр эканликларини намойиш қилмоқчи. Шу билан сайёра миқёсида етакчи ролини ўзида сақлаб қолмоқчи. Аммо ҳозирча бу шунчаки қуролнинг жаранглаши, Судаков амин. "Оқ уй Россия билан кенг миқёсли урушга тайёр эмас. Бизда жавоб берадиган нарса бор, уларга бу кам туюлмайди", - дейди у. Аммо Россия чегараларида ҳарбий провокациялар содир этилиши эҳтимоли катта.\nВашингтон учун шахмат тахтасидаги асосий нарса - бу Украина. Киев ўжарлик билан Донбасс муаммосини куч билан ҳал қилишга интилмоқда. Ягона мақсад: Россияни урушга тортиш, кейин эса Кремлни тажовузкорликда айблаш ва янги санкциялар жорий этиш. Бу геосиёсий "партия"да якунловчи палла – эндшпиль яқин ойларда ўйналиши мумкин.


Ассанж АҚШга доир яна миллионлаб махфий ҳужжатни ошкор қилишни ваъда қилди\nWikiLeaks сайти асосчиси Жулиан Ассанж 20 декабр куни Лондондаги Эквадор элчихонаси айвонидан туриб гапирди.\nWikiLeaks сайти асосчиси Жулиан Ассанж АҚШ дипломатик ёзишмаларига оид “миллионлаб” янги ҳужжатни ошкор қилишни ваъда қилмоқда. Ассанж келаси йили ошкор қилишини айтаётган бу каблограммалар АҚШ аскаридан олинганини қўшимча қилди.\nПайшанба куни Лондондаги Эквадор элчихонаси болконидан туриб қилган чиқишида WikiLeaks асосчиси бу маълумотлар “дунёдаги ҳар бир мамлакатга тааллуқли” бўлади, дея таъкидлади.\nАссанж шунингдек, ҳозирда 22 айблов, жумладан душманга кўмаклашганлик бўйича суд қилинаётган АҚШ аскари Брэдли Мэннингни ҳарбий қамоқда, оғир шароитда ҳам иноснийлигини йўқотмаган одам, дея таърифади.\nАссанж АҚШ расмийларининг WikiLeaks бўйича ўтказаётган терговини “аҳлоқсиз”, дея атади. WikiLeaks асосчиси ўзини ҳиомя қилолмагани учун Австралия ҳукуматини ҳам танқид қилди. Ассанж Австралия фуқаросидир.\nШвеция томонидан жинсий жиноятларда айбланиб, қидирувга берилган Ассанж олти ойдан бери Лондондаги Эквадор элчихонасида яшириниб келади.


Мен Абдулла Қодирийни «Ўткан кунлар», «Меҳробдан чаён», «Обид кетмон» романлари ва рўзномаю ойномаларда чоп этилган кўплаб кпчик асарлари орқали жуда катта сўз устаси сифатида билардим.\nАбдулла Қодирийнинг «Ўткан кунлар» романи уч қисмдан иборат бўлиб, унда ўтмиш ҳаёти ҳикоя қилинади (романдаги воқеалар, тахминан, XVIII асрнинг охирлари ва XIX асрнинг бошларида рўй беради). Ўша замонларда хотин-қизларга нисбатан феодал муносабатлар ҳукмронлик қиларди, бой ота эса ўғил-қизларининг тақдирини уларнинг хоҳиш-иродасини ҳисобга олмасдан ҳал килиб юбораверарди. Бунинг оқибатида бой-феодаллар ўртасида кўпхотинлилик авж оларди.\nМуаллиф ўз романида, бир томондан, кўпхотинлиликнинг салбий қирраларини фош этса, иккинчи томондан, покизалик ва муҳаббатга садоқатни акс эттиради.\nАсарнинг асосий қаҳрамонлари зулмга, муҳаббат бобидаги олчоқликка қарши курашсалар-да, лекин ўзлари йирик зодагон тижоратчилар табақасининг, аниқроғи, феодал тузумнинг вакиллари эди.\n«Меҳробдан чаён» романида эса сарой амалдорлари ўртасидаги зиддиятлар фош этилади, домлаю имомларнинг ҳийла-найранглари калака килинади. Эсимда бор, роман қаҳрамонлари — Анвар билан Раъно севги йўлидаги барча тўсиқларни енгиб ўтадилар, ўз бахтлари учун курашадилар.\n«Обид кетмои» романи ҳақида айтиш мумкинки, бу замонавий роман бўлйб, унда жамоа хўжаликлари қурилиши даври қаламга олинган. Бир қатор камчиликларидан қатъи назар, ўз қиёфасинн ўзгартираётган қишлоқ турмушига бағишланган дастлабки йирик асар хисобланади.\nМана шу асарларнинг ҳаммасида, хато ва камчиликларига қарамасдан, менинг назаримда, Абдулла Қодирий ўша пайтда ўз тили ва маҳорати билан бошқалардан ажралиб турадиган истеъдодли сўз санъаткори эканини кўрсатган эди.\nЁзувчи Абдулла Қодирий ўз асарлари билан (уларда ўтган асрлардаги воқеа-ҳодисалар тасвирланса-да) бизнинг адабиётимизда наср жанрининг ривожланишига катта таъсир кўрсатди.\nМумтоз МУҲАММЕДОВ (имзо)\n1956 й. 4 май Тошкент шаҳри\nМумтоз Муҳаммедов. 1908 йили туғилган. 1943 йилдан бери Шўро Иттифоқи қўммунистик фирқасининг аъзоси. Ўзбекистон Шўро Ёзувчилари уюшмаси бошқармасининг котиби. «Шўро Ўзбекистони маданияти» рўзномасининг масъул муҳаррири. Ёзувчи. Ўзбекистон Шўро ёзувчилари уюшмасининг аъзоси.\nТошкент шаҳар, 17, Бошқир кўчасидаги 22-уйда яшайди». (А. Қодирийнинг жиноятномаси, «Тафтиш ашёлари» бўлими, 78—79-саҳифалар.)\nКўриниб турибдики, «янгитдан очилиб қолган ҳолат»да ҳам Абдулла Қодирийнинг асарлари тағин бир марта «сўсалистик реализм методи»нинг тешик тоғорасига солиб қаралади: қаҳрамонлар… ўтирса — ўпоқ, турса — сўпоқ, дейилади. Синфий камчилик, хато қидирилади.\nҲай, кўнгилни кенг қилайлик: «Унса нетар, бўса кетар, деган экан ота-бобо». Гапнинг индаллоси энди чиқади.\n1956 й. 16 июн Тошкент шаҳри\nМенким, ЎзСШЖ Фанлар Академияси Тил ва адабиёт институтининг Шўро адабиёти секторининг мудири, филология фанлари докторн Иззат Отахонович СУЛТОНОВ ТуркҲЎ ҳарбин прокуратурасининг топшириғига мувофиқ Абдулла Қодирийнинг (Жулқунбой) «Ўткан кунлар», «Меҳробдан чаён» романлари ва «Обид кетмон» қиссаси билан танишдим.\nАсарларни текшириб кўрадиган мутахассис (эксперт) сифатида менинг олдимга қуйидаги вазифалар қўйилган эди:\nЁзувчи Абдулла Қодирийнинг (Жулқунбой) «Ўткан кунлар», «Меҳробдан чаён», «Обид кетмон» асарларининг ғоявий мазмуни. ҳақида нима дейиш мумкин?\nНомлари зикр этилган асарларда («Ўткан кунлар», «Меҳробдан чаён», «Обид кетмон») миллатчилик, аксилшўравий ғоялар илгари суриладими? Агар бу саволга қониқарли жавоб берилса, муаллиф ўз мақсадини қай йўсинда амалга оширгани кўрсатилсин!\nАбдулла Қодирийиинг номлара зикр этилган асарлари ўзбек адабиёти тарихида муайян қимматга эгами?\nАбдулла Қодирий асарларининг матни билан танишиб, тубандаги хулосага келдим.\n«Ўткан кунлар» уч қисмдан иборат тарихий мавзудаги роман (мен бу романиинг қуйидаги нашрн билан танишдим: «Абдулла Қодирий, «Ўткан кунлар», ўзбеклар турмушидан тарихий роман. Иккинчи нашри, Уздавнашр. Тошкент — Боку, 1933. Лотин алифбосида босилган, ўзбекча»).\nҚисқача мазмуни. Роман тошкентлик савдогар Юсуфбек ҳожининг ўғли бўлмиш ёш тижоратчи Отабекнинг 1870 йили (мусулмон санаси бўйича 1264 йил) Марғилонга келганини тасвирлашдан бошланади. Ўз вақтида Марғилон музофотида донишмандлиги билан машҳур бўлган кекса савдогарнинг фарзанди ҳам ақл-фаросати, ширин муомаласи орқали шаҳар аҳолиси ўртасида ном қозонади. Иккинчи фаслда Отабекнинг Марғилон шаҳридаги донгдор кишилар билан учрашуви тасвирланади. Отабек Ўрисияга қилган сафари таассуротларини ҳикоя қилиб суҳбатдошларини қойил қолдиради: ўрислар мамлакатни қандай тартиблар асосида бошқараётгани тўғрисида тўлқин таниб сўзланди ва ўз ватанида, яъни Туркистонда ҳам худди ўрислар юртидаги каби тартиблар жорий этишни орзу қилади. Бироқ Отабекнинг фикрича, ислоҳотга ўзаро низолар, мамлакат ҳокимларининг калтабинлиги, золимлиги гўсқинлик қилади. Отабекнинг ақл-идроки, орзу-умидлари баъзи кишиларнинг таҳсинига сазовор бўлса, бошқаларда норозилик, шубҳа уйғотади. Шаҳарнпнг кўзга кўринган савдогарларпдан бўлмиш Қутидор Отабекни ўз қизига — Кумушга куёв қилишнн орзу қилади. Роман биринчи қисмининг III—X фасллари Отабекнинг Кумушга бўлган муҳаббати тарихига бағишланган: муҳаббат сав-доси қаҳрамоннинг суюклисига унлаппшп ва бахтли ҳаёт кечира бошлашн билан якунланади. Кейин ўзаро низолар ҳақида ҳикоя қилинади; Қўқон хони Худоёр ва унинг беклари бир томону тошкентликлар бошқа томондан хон истибдодига қарши қўзголади. Қўқов хони зулмига эътироз билдирганлар сафида Отабекнинг отаси — Юсуфбек ҳожи алоҳида ўрин тутади. Тошкентдаги Юсуф-бекнинг илғор қарашлари ва ўғли томонидан айтилган ислоҳот ҳақидаги фикр-мулоҳазалар чақимчиларга Отабек устидан маълумот етказишлари учун баҳона бўлади; охир-оқибатда Отабекни ҳибсга оладилар. Бу фитнада Қумушга муҳаббат масаласида Отабек билан рақобат қилган киши алоҳида рол ўйнайди. Шундай қилиб, Отабекнинг бахтли турмушини зулмат қоплайди. Отабек ва унинг баъзи дўстлари хон малайларининг бўҳтони туфайли ўлим жазосига ҳукм этиладилар. Лекин Юсуфбек ҳожи томонидан кўрилган оқилона чора-тадбирлар шарофати билан ўғли ва унинг дўстлари дор остидан қайтариладилар. Романнинг биринчи қисми ана шундай якунланади.\nИккинчи ва учинчи қисмлар Фарғона билан Тошкентда давом этаётган ўзаро урушлару Отабекнипг шахсий ҳаётида рўй бераётган кулфатлар тасвирига бағишланган. Ҳамма гап шундаки, ўғил ўз билганича (мухаббат туфайли бўлса-да) упланиши, ота-онасидан розилик олмагани, боз устига, ичкуёв бўлиб Тошкентдан йироқда яшаетгани Отабекнинг онасига — Ўзбек ойимга ёқмайди. Отабекнинг хоҳиш-иродасига зид ўлароқ, Ўзбек ойим ўғлини иккинчи марта, бу гал тошкентлик машҳур хонадондан чиққан қизга уйлантнришга мувофиқ бўлади. Отабек иккинчн хотинга кўнгилсиз бўлади: бу ҳол охири фожиага олиб боради; иккинчи хотин —Зайнаб тўлғоқ тутаётган кундошига — Кумушга пинҳоний тарзда заҳар бериб қўяди. Қумуш ҳалок бўлади. Заннаб эса Отабекнинг уйидан ҳайдалади. Отабекнинг ўзи дом-дараксиз йўқолади. Роман сўнгида хабар берилишича, Юсуфбек ҳожининг номига келган хатда айтилишича, Отабек мамлакатни ўрис босқинидан ҳимоя қилиш пайтида Олмаота яқинида шаҳид бўлади. Роман Отабекнинг ўғли ва унмнг набиралари ҳақидаги мўъжаз маълумот билан тамом бўлади.\nРоманнинг иккинчи ва учинчи қисмларида қаҳрамон ҳаётн, худди биринчи қисмдаги каби тарихий воқеаларга узвий боғланган ҳолда, асосан, Тошкент билан Қўқон ўртасидаги ўзаро урушлар силсиласида акс эттирилади. Аввало, бу воқеалар Юсуфбек ҳожининг фаолиятини кўрсатиш учун хизмат қилади: у ўзаро низоларга чек қўйиш тарафдори бўлади; умумий душманга — Туркистон устига юриш бошлаган ўрис босқинчиларига қарши кураш йўлида кучларни бирлаштириш мақсадида кўп ҳаракат қилади. Лекин, Юсуфбекни беклар қўллаб-қувватламайди. Натижада, Юсуфбек снёсий ҳаётдан қўл силтаб кетадию зоҳидона турмуш кечира бошлайдп.\n«Ўткан кунлар»га умумий баҳо.\nРоман мазмунининг қисқача баёнидан кўриниб турибдики, бу асар халқ ҳаётини заҳарлайдиган феодал тузумни фош этишга, Одатнн (яъни, анъанавий урф-одатларни), ўғил-қизлар ота-оналари ихтиёри билан турмуш қуришга мажбур этиладиган расм-русумларни танқид қилишга бағишланган. Муаллиф фикрича, Отабек билан Кумуш муҳаббатининг фожиали тарихи Одатнинг яроқсиз эканини кўрсатиб бериши лозим. Роман феодал тузумга қарши йўналтирилган ҳақида муаллиф асар сўзбошисида очиқ-ойдин шундай дейди: «Мозийга қайтиб иш кўриш — хайрлик, дейдилар. Шунга кўра мавзуни мозийдан, яқин ўткан кунлардан, тарихимизнинг энг кир, қора кунлари бўлган кейинги «хон замонлари»дан белгиладим».\nРоманда муаллиф ўз олдига қўйган мақсадни — ўзбек халқи тарихидаги энг қора саҳифаларни ташкил этадиган хон замонларинн фош этишдек олижаноб мақсадни муваффақиятли равишда, зўр бадиий маҳорат билан адо этади. Бундан ташқари, ёзувчи бошқа бир вазифани ҳам кўнгилдагидек бажо келтиради: у кўп асрлардан бери авлодлар фожиасига сабаб бўлаётган Одатнинг ҳақиқий башарасини очиб ташлайди.\nШу билан бир қаторда романдаги қалтис масалалар ҳақида (ёзувчи қамоққа олинишига сабаб бўлган); турли тоифадаги тан-қидчилар томонидан, романда мнллатчилик ва ўрисларга қарши кайфият таргиб қилинадиган ўринлар бор, деб айрича талқин этилган ҳолатлар тўғрисида алоҳида тўхталиб ўтиш лозим. Асосан, бу Юсуфбек томонидан ўрис босқинчилари,— умумий душманга қаршп кураш пўлида кучларни бирлаштириш хусусидаги фикр-мулоҳазалардир. Романда фақат ўрис подшолиги ҳақида гап кетади ва ўрис меҳнаткашлар тўгрисида бир оғпз ҳам ёмон гап айтилмайди. Боз устнга, ўрис хплқининг ижобий хусусиятлари романда (масалан, ўрнсларнинг мамлакатни бошқариш тартиблари тўғрисида Отабек айтган гапларни эслайлик: шубҳасизки, ўша тартиблар феодал Туркистондаги мавжуд тартибларга нисбатан хийла илғор эди) юқори баҳоланади. Шундай қилиб, Юсуфбекнинг фикр-мулоҳазалари ўрис халқига тегишлн бўлмай, фақат ўрис подшолигига алоқадор ўринли гаплардир. Отабёкнинг гап-сузларчда ўрис халқига бўлган, унинг маданиятига нисбатан бўлган кучли эҳтиром сезилиб туради. Энди Отабекнинг ўрис подшоси қўшинига қарши урушда ҳалок бўлгани масаласига кёлсак, бу ҳол ўша давр кишиларига хос фазилат саналарди. Уша даврнинг илғор кишилари ўрпс подшолиги томонидан Ўрта Осиёнинг боспб олинишини аввало. мустамлакачилик деб баҳолардилар — улар Туркястоннинг Урпспяга қўшиб олинишининг фойдали томони ҳам бор эканнни тушунмасдилар. Ҳатто бизнинг Шўро фанп хам Туркистоннинг кушиб олинишининг ижобий томонлари бор экани ҳақида кейннги ўн-ўн беш нил ичида муқим бир тўхтамга келдилар, холос. Якин-яқингача ҳам Шўро тарихчилари Туркистоннинг Урисияга қўшиб олинишининг салбий, зарарлн — мустамлакачилик моҳияти тўғрисида гапиришар эдилар. 20-йилларнпнг бошларида яратнлган роман муаллифига 50-йиллардаги тарнх фани нуқтан назаридан эътироз билдириш — мутлақо адолатсизликдир. «Тткан кунлар» романини фақат юқорида кўрсатилган сабабларга кўра, «миллатчилик руҳидаги асар» деб эълон қилиш оемаънилик бўлиб, муаллифга бўҳтондан ўзга нарса эмас. Бундай туҳматлар гуноҳсиз ки-шиларппнг юзнга қора суртишга зўр берилган даврдан қолган сарқит ҳисобланади.\n«Меҳробдан чаён» ҳам тарихий роман (мен бу романнинг қуйидаги нашри билан танишдим: «Абдулла Қодирий (Жулқунбой), «Меҳробдан чаён», Худоёрхон ва муншнйлар ҳаётидан тарихнй роман. 3-нашри, Тошкент — 1935». Лотин алифбосида, ўзбекча).\nРоман мазмуни (худди «Ўткан кунлар» романининг мазмуни баён қилингани каби батафснл иншо қилинади; биз ўқувчини зериктирмаслик мақсадида И. Султонов хулосасидан нусха кўчириш билаи чекланамнз: изоҳ бизники — Н. Б.).\n«Меҳробдан чаён» романинипг қисқача баёнпдан ҳам куриниб турибдпкп, муаллиф ўз олдига қўнган мақсадга тўла-тўкис эришган — хонлик тузуми адолатсиз, инсонин қиёфасини йўқотган тузум сифатида фош этилади. Диққатга сазовор жиҳати шундакн, роман қаҳрамонлари зулмдан қочишиб ўрислар тасарруфидаги, ннсонийроқ тартиблар жорий этилган юртдан паноҳ топишади, бахтли бўлпшади.\n«Обид кетмон» — замонавий, Шўро тузуми мавзусида ёзилган қиссадир (мен асарнинг қуйидаги ўрисча нашрн билан танишдим: «А. Кадири, «Абид кетмень», повесть из колхозной жизни. Авторизованннй перевод с узбекского Л. Соцердотовой. Госиздат УзССР, Ташкент — 1935»).\nБу қисса бадний жихатдан Абдулла Қодирипнинг илгариги романларига нпсбатан хийла бўшроқ. Шунинг учун унинг мазмуни ҳакида алоҳида тухталиб ўтиришга ҳожат йўқ. Лекнн бир нарсзни айтиб ўтиш лозимки, қнсса ўртаҳол ўзбек деҳқонининг жамоа хўжалигига кириб келишини кўрсатиб беришга бағишланган. Муаллиф «Четан» жамоа хўжалигининг пайдо бўлиши тарихини ва бу жараёнга уртахол деҳқон Обид кетмон қўшган улушни бадиий акс эттирадп. Вокеалар кескин синфий кураш силсиласида рўй беради. Мураккабҳаёт йўлини босиб ўтган Обид кетмон фақат жамоа хўжалнгига аъзо бўлибгина қолмасдан, кейинчалик жамоа хўжалигининг раҳбари — раиси бўлади.\nҚиссанинг умумий таърифи.\n«Обид кетмон» қиссаси ўзбек адабиётида жамоа хўжалиги қу-рилиши ва ўртаҳол деҳқоннинг шундай хўжаликка кириб келиши ҳақида яратилган биринчи асар сифатида қимматлидир. Айни замонда, қисса ёзувчи нжоднда олға босилган кадам ҳисобланади: Абдулла Қодирий фақат тарихнй мавзулар билан чекланиб қолмай, замонавий долзарб мавзуга қўл урганини кўрсатаднган ёрқин мисол тарзида ҳам диққатга лойиқдир. Бироқ, қиссада кўзга ташланиб турадиган қатор камчпликлар бор. Шулар жумласидан қуйидагиларни санаб утпш мумкин: а) жамоа хўжаликлари қурилишида фирқанинг етакчилик ўрни ва камбагал дсҳқонлар ҳаракати лознм даражада кўрсатиб берилмаган; б) бу ишда ўртаҳол деҳқонлариннг урни бирмунча бўрттириб юборилган; в) ёзувчп замонавий мавзуни бадпий жиҳатдап маромига етказпб санқаллай олмайди.\nАбдулла Қодирий ижодига умумий таъриф.\nЙигирманчи йилларнинг охирлари, ўттизннчи йилларнинг бошларида ўзбек Шўро адабиёти энди шаклланаётган тарихий давр нуқтаи назаридан чиқиб келнб, Абдулла Қодприп асарларининг мазмуни билан танишганнмдан сўнг прокуратура томонидан олдимга қўйилган масалаларга тубандагича жавоб бераман.\n1. Юқорида номлари зпкр этилгав Абдулла Қодирийнинг асарларида миллатчилик, аксилшўравий\nғоялар олға сурилган ўринлар йўқ. «Ўткан кунлар» романида Туркистошпшг Ўрисияга қўшиб олинишн\nмасаласида баъзи бир ноаниқ талқинлар кўзга ташланса-да, лекин бу ҳол муаллифнинг ғаразли нияти\nсамараси эмас, балки романда тасвирланаётган даврга берилган чалкай илмий баҳо маҳсулидир.\nҚолаверса, Абдулла Қодирий ғоявий жиҳатдан мутлақо тўгри бўлган «Меҳробдан чаён> романнда ўша\nвоқеанн ҳам Шўро фанн нуқтаи назаридан туриб сритади. Романларнинг бирортасига ҳам миллатчилик\nқарашлари илгари суриляпти, деб айб тақиш мумкин эмас.\nАбдулла Қодирип ўзининг навбатдаги «Обид кетмон» асарида ғоявий жиҳатдан улғаяди: у Шўро замонаси ҳақида бадиий асар яратади. Бу асарда ҳам миллатчилик, акснлшўравий қарашлар асло илгари сурилган эмас. Қиссада учрайдиган камчилик ҳар Қандай Шўро ёзувчисининг ҳар қандай асарида учраши мумкин.\nАбдулла Қодирийнинг юқорида кўрсатилган асарлари ўз вақтида ўзбек адабистшшнг салмоқли ютугп ҳисобланарди. Чунки Абдулла Қодирий ўзбек адабиётида биринчи бўлиб роман жан-рига асос солган эди. Унинг асарлари юксак бадиийлиги, тилининг ширадорлиги билан ажралиб туради. XIX асрдаги хон тузумини, феодал тузумни таг-томири бплан фош этадиган, хонликнинг бартараф этилиши — XIX асрнинг пккинчи ярмида Туркистоннинг Ўрисияга қўшиб олиниши қанчалик илғор аҳамиятга эга эканини ўқувчига тушунтиришга хизмат қиладиган асар ўзбек Шўро адабиётида шу пайтгача яратилгани йўқ.\nАгар Абдулла Қодирийнинг ўша асарлари (лозим топилган сўзбоши ва шарҳ билан) ҳозирги кунларда нашр этилса, жуда катта тарбиявий аҳамиятга эга бўларди.\nИ. СУЛТОН (имзо), филология фанлари доктори». (А. Қодирийнинг жиноятномаси, «Тафтиш ашёлари» бўлими, 115—124-саҳифалар.)\n« Жаҳонгир Муҳаммад ҲУКМ »


Жиддий айблов. Япония Шимолий Кореянинг ядро синовига тайёргарлик кўраётганлигини маълум қилди\nЯпония ташқи ишлар вазири Таро Кононинг маълум қилишича, КХДРда мамлакат янги ядро синовларини ўтказишни режалаштираётганидан дарак берувчи ҳолатлар қайд этилган.\n«Шимолий Корея бор кучи билан навбатдаги ядро синовини ўтказишга тайёргарлик кўрмоқда. Айни пайтда у олдинги синовлар ўтказилган ерости тунелидан тупроқни олиб чиқиш билан банд», — дея унинг сўзларини келтиради «Kyodo» агентлиги. Ушбу маълумотлар қандай қилиб Япония ташқи ишлар вазирига келиб тушгани маълум эмас. Oхирги пайтларда КХДР жаҳон ҳамжамияти билан яқинлашиш истагида.\nШу йилнинг 27 апрел куни Жанубий Корея президенти Мун Чже Ин ва КХДР раҳбари Ким Чен Ин ўртасида учрашув бўлиб ўтиши кутилмоқда. Бу ҳақдаги келишувга шу йилнинг 5—6-март кунлари Пхенянга борган жанубий кореялик мутасаддиларнинг КХДР раҳбари Ким Чен Ин билан бўлиб ўтган учрашувида эришилган эди.\nАввалроқ, КХДР Вашингтон билан ҳам алоқаларини нормаллаштиришга қаратилган маслаҳатлашувларга тайёрлигини маълум қилган. Бу маслаҳатлашувлар жараёнида Корея яриморолини ядродан холи зонага айлантириш масаласи ҳам кўриб чиқилиши кутилмоқда.


Россиянинг Америкага энг катта туҳфаси Аср савдоси — Алясканинг АҚШга сотилиши 18-10-2021, 13:04 | Zamin.uz\n1867 йил 18 октябрь куни Алясканинг Новоархенгелск (ҳозирги Ситка) шаҳрида Россия байроғи АҚШ байроғига алмаштирилади. Америка бу бой ва улкан ерларни биронта ҳам ўт очмасдан қўлга киритади. «Дарё» аср савдосига айланган ушбу харид ҳақида ҳикоя қилади.\nЕвропаликлар XVIII асргача Аляска (алуэт-аляска сўзидан келиб чиққан бўлиб, «буюк ер» маъносини беради) ҳақида билишмасди. Шимолий ва шарқий Сибир ҳамда Шимолий Америка қитъалари бўйлаб саёҳат қилган рус денгизчиси Семён Дежнёв 1648 йилда Беринг денгизи бўйлаб сузиб ўтади, аммо у Аляска қирғоқларини пайқамайди. Аляскани 1732 йили Михаил Гвоздев ва Иван Фюдоров бошчилигидаги рус экспедицияси кашф этади. Яриморол 1741 йилда Витус Беринг ва Алексей Чириковнинг Иккинчи Камчатка экспедицияси даврида батафсил ўрганилади. Орадан қирқ уч йил ўтиб иркуцлик савдогар Григорий Шелихов Алясканинг жанубидаги Кодяк оролига келади ва биринчи рус манзилгоҳи — «Уч авлиё порти»га асос солади. Аввалига Аляскани хусусийлаштирувчилар, 1799 йилдан бошлаб эса Шелихов ҳамда унинг ворислари ташаббуси билан ташкил қилинган махсус монополия — Россия–Америка компанияси (РАК) ўзлаштира бошлайди ва назорат қилади.\nРАК Американинг шимоли-ғарбий қисмида, шунингдек, Курил ва Алеут оролларида савдо, балиқчилик ва фойдали қазилмаларни ўзлаштиришда монополияга эга бўлади. Бундан ташқари, Рус-Америка компанияси Тинч океанининг шимолида янги ҳудудларни очиш ва уларни Россияга қўшиб олиш ҳуқуқига ҳам эга эди. 1825–1860 йилларда РАК томонидан яриморолда изланишлар олиб борилиб, унинг харитаси тузилади. Алясканинг маҳаллий аҳолиси эксимос, алуэт ва тлингитлар компания ходимлари бошчилигида мўйнали ҳайвонлар овини ташкил қилишга мажбур қилинади. Бу эса охир-оқибат қабилалар ва руслар орасида келишмовчиликлар пайдо бўлишига олиб келади. 1809–1819 йилларда Аляска мўйна савдосидан 15 миллион рубль даромад кўради. Бу йилига 1,5 миллион рублга тенг эди, таққослаш учун Россиянинг 1809 йилдаги умумий даромади 138 миллион рублни ташкил қилган.\nРоссия-Америка компаниясининг Новоархангелск (Ситка) шаҳридаги бош қароргоҳи. 1827 йил\nXIX аср ўрталарига келиб Аляскада жами эллик мингга яқин аҳоли истиқомат қиларди. Шимолий Америкадаги рус мулкларининг маъмурий маркази Новоархангелск (ҳозирги Ситка) шаҳри эди. Россия Америкасининг умумий майдони 1,5 миллион квадрат километр бўлиб, унинг чегаралари 1824–1825 йиллардаги АҚШ ва Буюк Британия билан тузилган шартномаларга кўра тасдиқланади.\nСотиш режаси ва сабаблар\nҲукмрон доираларда Аляскани АҚШга сотиш ҳақидаги дастлабги ғоя 1853 йилда Шимолий Сибир генерал-губернатори Николай Муравёв Амурскийнинг император Николай I га юборган мактубида айтилади. Губернатор мактубида Россия Америкадаги мулкларидан воз кечиши кераклигини, рус империяси бу ҳудудларни кучайиб бораётган АҚШ тажовузидан ҳимоя қилиш учун ҳарбий ва иқтисодий салоҳиятга эга эмаслигини билдиради.\nМуравёв, шунингдек, «Темир йўлларнинг пайдо бўлиши ва ривожланиши билан биз ҳар қачонгидан ҳам кўпроқ ишонч ҳосил қилишимиз керакки, АҚШнинг шимолий штатлари бутун Шимолий Америка бўйлаб кенгаяди ва эсдан чиқармаслигимиз керакки, эртами-кечми улар бизнинг Шимолий Америкадаги мулкларимизга етиб келишади» дея ёзади. Муравёв Рус Америкасини ривожлантириш ўрнига эътиборни Узоқ Шарққа қаратишни, бунинг эвазига эса АҚШ билан Буюк Британияга қарши иттифоқ тузишни таклиф қилади.\nҚолаверса, Аляска ҳиндулари (алуэтлардан ташқари) руслар билан ҳамкорлик қилишдан бош тортади. Колония мўйна савдосида муаммоларга дуч кела бошлайди: мўйнаси қимматбаҳо ҳисобланувчи каланлар (йиртқич денгиз сутемизувчиси) деярли йўқ қилинади, денгиз мушукларининг мўйнасига эса талаб кескин пасаяди.\nАляскани сотиш ғоясининг пайдо бўлишининг яна бир сабабларидан бири Россия ва Буюк Британия ўртасидаги совуқ муносабат эди. Қрим уруши даврида (1853–1856 йиллар) Буюк Британия тинч океанида мутлақ устунликка интилиб, Россия Узоқ Шарқидаги Петропавловск шаҳрига ҳужум уюштиради. Шаҳар ҳимояси Қрим урушининг энг муҳим жангларидан бирига айланади. Рус қўшинлари портни муваффақиятли ҳимоя қилиб, инглизларнинг учта ҳужумини қайтаради.\nБританиянинг Рус Америкасига ҳам ҳужум қилиши аниқ эди. АҚШ ҳукумати Алясканинг Буюк Британия қўл остига ўтишидан манфаатдор эмас эди. Шунинг учун улар Россияга Аляска ва бошқа Рус Америкаси ерларини уч йилга АҚШга топширишни таклиф қилади. Бироқ бу таклиф Россия ва Буюк Британия ўзаро музокараларга эришиши натижасида амалга ошмай қолади.\nКейинчалик император Александр II нинг укаси, Давлат кенгаши раиси ҳамда денгиз флоти ва бўлимининг бош қўмондони княз Александр Константин Николаевич Аляскани сотишнинг асосий ташаббускорига айланади. Унинг молия вазири Александр Горчаковга ёзган мактубида Аляскани АҚШга сотиш фикри кўтарилган бўлиб, княз «давлат молиясининг чеклангани» ва гўёки Рус Америкаси ҳудудларининг паст даромад рентабеллигини уни сотишнинг фойдали томони сифатида кўрсатади. Бундан ташқари, у АҚШнинг Шимолий Америкада ягона ҳукмдор бўлишга интилишини, Россия эса бунга қаршилик қилишга қодир эмаслигини ҳам айтиб ўтади.\nАляскани АҚШга сотишнинг асосий ташаббускори бўлган буюк княз Александр Константин Николаевич\nИмператор Александр II укасининг фикрини қўллаб-қувватлайди. Денгиз қўмондонининг таклифини Ташқи ишлар вазири ҳам маъқуллайди, аммо Горчаков муаммони ҳал қилишга шошилмасликни ва уни 1862 йилга қолдиришни таклиф қилади. Россиянинг АҚШдаги элчиси барон Эдуард Стеклга «АҚШ президенти кабинетининг бу борадаги фикрини билиш» вазифаси топширилади.\nРасмий маълумотлар шуни кўрсатадики РАК фаолиятидан давлат ғазнасига йиллик даромад 430 минг рублни ташкил қилади (ўша йили эса давлат бюджетининг умумий даромади 267 миллион рубли ташкил қилган). Натижада давлат кенгаши раиси ва молия вазири Сахалин оролини ривожлантириш вазифасини РАК ихтиёрига беришни рад қилиб, компаниянинг кўплаб савдо имтиёзларини бекор қилади. Бу эса шундоқ ҳам аҳволи оғир бўлган РАКънинг молиявий кўрсаткичлари янада ёмонлашишига олиб келади. Айтиш мумкинки денгиз ишлари раҳбари бўлмиш Константин Николаевич ва компания ўртасида Тинч океанида манфаатлар тўқнашуви ҳам содир бўлганди.\n1866 йил 28 декабрь куни Санкт-Петербургда жойлашган Ташқи ишлар вазирлиги биносида Шимолий Америкадаги рус мулкларини АҚШга сотиш бўйича махсус йиғилиш ўтказилади. Унда император Александр II, унинг укаси Константин Николаевич, молия вазири Михаил Рейтерн, денгиз сувлари вазири Николай Краббе ва Россиянинг АҚШдаги элчиси барон Эдуард Стекл иштирок этади.\nЙиғилишда Аляскани сотиш тўғрисида қарор қабул қилинади, бироқ бу қарор жамоатчиликка ошкор қилинмайди. Ҳужжат шунчалик қаттиқ сир сақланадики, масалан, уруш вазири Дмитрий Милютин Алясканинг сотилиши ҳақида инглиз газеталаридан шартнома имзолангандан кейингина хабар топади. Россия-Америка компанияси бошқарув кенгаши эса битим расмийлаштирилганидан уч ҳафта ўтгач бу ҳақида хабарнома олади.\nШартнома 1867 йилнинг 30 март куни Вашингтонда АҚШ Давлат департаменти котиби (ташқи ишлар вазири) Уильям Стюард ва Россиянинг АҚШдаги элчиси Эдуард Стекл иштирокида имзоланади. Унга кўра АҚШ ҳукумати 1 миллион 519 минг квадрат километр ҳудудга эга Рус Америкаси учун ўн ой ичида 7 миллион 200 минг (ҳозирги нархда 322,4 миллион) доллар тўлаши керак бўлади.\nАляска сотилиши ҳақидаги шартноманинг имзоланиши. 1867 йил 30 март.\nБитим инглиз ва француз тилларида тузилади. Аляска яримороли билан биргаликда Александровский ва Кодяк архипелаглари, Алеут ороллари, шунингдек, Беринг денгизидаги бир қанча ороллар АҚШга берилади. Маҳаллий аҳоли АҚШ фуқаролигига ўтказилади, рус аҳолиси ва колонистлари эса уч йил ичида Россияга кўчиб ўтиш ҳуқуқини олади. Россия-Америка компанияси тугатилади.\n1867 йил 3 майда АҚШ Сенати томонидан ратификация қилинган Аляскани сотиш тўғрисидаги шартномага 15 май куни Петербургда император Александр II имзо қўяди. 20 июнь куни Вашингтонда шартномалар алмашинуви бўлиб ўтади.\nАлясканинг АҚШга ўтиши\n1867 йил 18 октябрда Новоархангелскда Аляскани Қўшма Штатларга топшириш маросими ўтказилади. Фахрий замбараклардан ўқ узилиб, қалъадан Россия байроғи туширилади ҳамда АҚШ байроғи кўтарилади. Ҳудудни ўтказиш тўғрисидаги баёнотга Россия томонидан ҳукуматнинг махсус комиссари, капитан Алексей Пешчуров, АҚШ томонидан генерал Лоуэлл Руссо имзо чекади. Охирги рус бригадаси 1868 йил 30 ноябрда Аляскани тарк этади ва шу билан бу ерлар Россия таркибидан абадий ажралади.\n1868 йил 27 июлда узоқ тортишувлардан сўнг АҚШ Конгресси Россияга шартномада кўрсатилган маблағларни тўлаш тўғрисида қарор қабул қилади. АҚШда кўпчилик Алясканинг сотиб олинишини муваффақиятсизлик дея ҳисоблаб, буни «Сюард аҳмоқлиги» ёки президент «Эндрю Жонсоннинг оқ айиқ боғи» деб атайди.\nАҚШ давлат котиби Уильям Сюард\nКонгресс тўлов ҳақидаги қарорини қабул қилишида Стеклнинг пора беришдан оқилона фойдаланиши катта рол ўйнади. Россия молия вазири Рейтерннинг Стекл билан ёзишмаларидан маълум бўлишича, Конгресс қарорининг қабул қилинишига ҳисса қўшган сенаторларга 165 минг доллар сарфланади.\nСотувдан йигирма тўққиз йил ўтиб Рус ҳукумати томонидан фойдасиз дейилган Аляска ҳудудидан олтин конлари топилади. Бироз ўтиб эса бу ердан йирик нефть конлари ҳам очилади. Бугунги кунда АҚШ нефтининг 25 фоизи, денгиз маҳсулотларининг 50 фоиздан кўпроғи Аляска ҳиссасига тўғри келади. Аляска 1959 йилга келиб 49-штат сифатида АҚШ таркибига киритилади. Ҳудуд аҳолиси ҳозирда 700 минг кишини ташкил қилади.\n1917 йилдан бери ҳар йили 18 октябрь куни Аляскада «Аляска куни» нишонланиб келинмоқда. Бу кун расмий дам олиш куни ҳисобланиб, шу куни аляскаликлар байрам тадбирлари: парад, байроқ кўтариш кабиларни ўтказади.\nЯнгиликлар » Дунё » Россиянинг Америкага энг катта туҳфаси. Аср савдоси — Алясканинг АҚШга сотилиши


"Навбаҳор"ни ҳозирга қадар тўрт нафар футболчи тарк этди / CHAMPIONAT.asia\n"Навбаҳор"ни ҳозирга қадар тўрт нафар футболчи тарк этди\n06 янв 12:04\nМавсумга тайёргарликни Тошкентда бошлаган "Навбаҳор" аъзолари бугундан икки маҳаллик машғулотларда қатнашишади.\nМашғулотлар "Пахтакор" ўйингоҳининг югуриш йўлакчаси ва "Оқ-тепа" клубига қарашли майдонда ўтказилмоқда. Дастлабки кунги машғулотда таркибга Дилшод Шарофетдиновдан ташқари 2017 йилги мавсумни "Қўқон-1912" жамоасида ўтказган Авазбек Маматхўжаевни ҳам қўшилганлигини қўшимча қилиш жоиз. 1995 йилнинг 4 июнь санасида туғилган Маматхўжаев ҳимоя чизиғида тўп суради.\nАйни пайтда жамоани айрим футболчилар тарк этганлиги ҳақида хабарлар тарқалмоқда. Шу кунга қадар жамоани расман Неманья Йованович, Дониёр Усмонов, Мурод Ражабов ва Саиджон Абдужабборовлар расман тарк этишганлигини айтиб ўтиш жоиз.\nКечаги машғулотда иштирок эта олмаган дарвозабон Асилбек Аманов бугун сафга қўшилади. Шунингдек, сербиялик ҳимоячи Дарко Станоевич ҳам тез орада мураббийлар ихтиёрига етиб келади.\nМанба\t: “Навбаҳор” матбуот хизмати\nПФЛ “Навбаҳор” футбол клубига 700 миллион сўм мукофот пули ўтказиб берди 9\nАндрей Канчельскис: "Айнан кимнидир ёки ЎФАни танқид қилиш ниятида эмас эдим. Барчасига ҳаяжон сабаб" 38\nАндижон вилояти ҳокими Кубоги финалидан “Рашмилк” ва “Навбаҳор” жамоалари учрашди 4\nНамангандаги "Марказий" стадион директори: “Ўйингоҳимизда ишлар жадал бормоқда” 38\n"Навбаҳор" - "Қўқон-1912" учрашуви қандай ўтди? 29\nНамангандаги стадионга чим ётқизиш ишлари бошланди 74


“Ёшлар шахмат тахтаси” спорт мусобақасининг Элликқалъа туман босқичи ўтказилди. » Ўзбекистон ёшлар иттифоқи Элликқалъа туман Кенгаши расмий сайти\nЖорий йилнинг 14 феврал куни Элликқалъа санъат ва педагогика коллежида Ўзбекистон ёшлар иттифоқи Элликқалъа туман Кенгаши томонидан Ўбекистон Президентининг 2018 йил 9 августдаги “Ўзбекистон Республикасида шахматни ривожлантириш бўйича кўшимча чора тадбирлар тўғрисида”ги ПҚ-3906-сонли карори ижросини таъминлаш хамда Хар йили анъанавий тарзида ўказиб келинадиган “Ёшлар шахмат тахтаси” спорт мусобакасининг туман босқичи ўтказилди.\nУшбу мусобака оркали ақл-идрок ўйини саналган шахмат спорт турини мамлакатимизда кенгроқ тарғиб килиш ва ёшларнинг бўш вактларини мазмунли ўтказиш ўсиб келаётган ёш авлоднинг мантиқий тафаккур даражасини ўстиришдан иборат хисобланади. Мусобакада жами 400 ортиқ ўқувчи ёшлар иштирок этишди хамда 6 ёш тоифаси бўйича ўзаро куч синашди.\nМусобака натижаларига кўра ғолиблар Ёшлар иттифоқи туман Кенгаши томонидан тақдирланди.\nМен спортнинг шахмат турини жуда яхши кўраман. Бугунги мусобака кўтаринки рухда муросасиз тарзда бўлиб ўтди –дейди 13 ёш тоифаси бўйича туман босқичи ғолиби 22-сонли умумий ўрта таълим мактаби ўқувчиси Атуллаев Шахбоз.


АЙБ ФАҚАТ ЁШЛАРДАМИ? «Халқ сўзи». 25.01.2006 – Davronbek's blog\nPosted on January 25, 2006 September 17, 2010 AuthorDavronbekLeave a comment\n– Баҳс –\nАЙБ ФАҚАТ ЁШЛАРДАМИ?\nМаънавият инсон кўнглинда зуҳур топади. Қалбга эса буюриб бўлмайди. Кимгадир ажиб завқ бағишлаган нарсани бошқа биров рад этиши мумкин.\nАйни пайтда комил инсонга хос юксак маънавият жамиятимиз тақдирини белгиловчи олий қадрият ҳисобланади. Хўш, бу борада қандай муаммолар мавжуд? Ёшларимиз руҳий дунёсига кириб келаётган ғоя ва қарашлар асрий анъаналар вориси бўлган халқимиз табиатига қанчалик мос келади? Цивилизация меваси саналган интернетдан тарқалаётган турфа хабарлар ёш қалбларга малҳамми ёки оғу? Худди шундай саволлар ушбу мавзудаги баҳсимиз қатнашчилари – турли ёш ва қарашдаги икки журналистнинг суҳбат мавзусидир.\nШуҳрат ЖАББОРОВ: – Ботиржон, сиз менга шуни айтинг: нега бизнинг қалб торларимизни жаранглатиб юборадиган, чуқур маъноли мумтоз куй-қўшиқлар ижро этилганда аксарият тенгдошларингизнинг чаккаси тиришади? Тўғри, қони қайноқ ёшлар кўнглига тезкор, шўх оҳанглар яқин. Лекин қўшиқ деганда сал-пал маъно бўлиши керак, алвасти кўринишдаги жинлар базмидан (бошқача таъриф тополмадим) завқ оладиган кимсани бамаъни одам деб ҳисоблаш мумкинми?\nБотиржон ҒОФУРОВ: – Фикримча, бу савол анча олдин кўндаланг бўлган эди. Гап ўзбек қўшиқчилиги, хусусан, эстрада санъатининг бугунги аҳволи эмас, балки ана шу санъат истеъмолчиларининг маънавий даражаси, савияси ҳақида кетмоқда. Хоҳлаймизми-йўқми, қўшиқчилик бугун нафақат санъат, балки бизнесга ҳам айланиб улгурди. Шунга асосан хулоса қилиш мумкинки, бугун катта ёшдагилар, кўплаб журналистлар танқид қилавериб, ҳеч чарчамаётган ўша «жинлар базми»ни эслатувчи қўшиқлар ҳар ой 10-15 тадан пайдо бўлаяптими, демак, уларга ҳам талаб бор. Бир нарсани унутмаслик керакки, ҳар ким ўзи истаган нарсадан завқ олади. Кимгадир Мотсарт, кимгадир реп ва яна кимгадир Шашмақом ёқади. Биз – ёшларнинг аксарияти маза-матрасиз қўшиқларни ётиб олиб эшитаётганимиз рост. Бу гапингизга тўла қўшиламан. Четдан назар ташлаганда, аҳолининг ярмини ёшлар ташкил этадиган юртда бу ҳолни салбий жараён деб аташ мумкиндир. Аммо бу эрда айбни фақат бизга ағдариш адолатдан эмас. Эҳтимол, ёшларнинг айнан шундай шаклланаётганига бошқа сабаб бордир? Балки таълим-тарбияда, оилавий муҳитда хатоларга йўл қўйилаётгандир?\nШ.Ж.: – Бу фикрга унчалик қўшилолмайман. Ҳеч қачон мактабдаги дарсларда халқимиз қадриятларига тескари борилмайди. Менинг назаримда, бугунги айрим ўғил-қизларимиздаги камчилик турмушдаги камчиликнинг йўқлигидадир. Жуда кўп кузатганман: ким инсонга самимий муносабатда бўлса, атрофдагиларни қадрласа, ўша одам ҳаётда қийинчилик кўрган, бир бурда ноннинг қандай пайдо бўлишини яхши билади. Ва аксинча, ким ота-онасининг ўта ғамхўрлиги қуршовида ўсса, ҳамма нарса бадастир бўлса, ўзгаларга беписанд, қадрсиз қарайди.\nБ.Ғ.: – Қийинчилик? Ахир айнан ҳозирги ёш авлод эмасми, бозор иқтисодиётига ўтиш даврида улғаяётган, бу даврнинг кутилмаган муаммоларига дуч келаётган? Олий ўқув юртларига имтиҳон топширганларнинг ярми контракт асосида қабул қилинади. Ўқишга иштиёқи бўлган, аммо иқтисодий шароити туфайли талабалик бахтига эриша олмаган кўплаб тенгдошларимни биламан. Масалан, сизлар ўқиган пайтда бундай муаммолар йўқ эди, талабалик умрнинг олтин даврига бежиз тенглаштирилмаганди. Яқинда «Халқ сўзи» газетасида журналист З.Ашурованинг «Тунги барда бир кун» деб номланган мақоласи чоп этилди. Пойтахтимизда, вилоят марказларида болалаб бораётган бундай барлар, тунги клубларни ёшлар ўзлари очмаётгандир? Шаҳарнинг энг марказий, гавжум қисмларидан жой олиб, бундай «кўркам дам олиш муассасалари»ни ташкил этиш унча-мунча одамнинг қўлидан келмайди. Бунинг учун катта миқдорда пул, таниш-билиш керак. Хуллас, мен барибир фикримда қоламан: айрим ёшларнинг ҳозирги ҳолатга тушишига катталарнинг ҳам айби бор.\nШ.Ж.: – Ҳар замонга бир замон, дейдилар. Ғафур Ғуломнинг машҳур шеъридаги «Eтимлик нимадир бизлардан сўра…» сатрлари ёдингиздами? Бугун сизларнинг наздингиздаги қийинчиликлар 30-40 йил ва ундан олдинги даврдаги қийинчиликлар олдида нима бўпти? Халқимиз узоқ йиллар электр чироғисиз яшагани, янги пайдо бўлган техникадан чексиз ҳайратга тушгани бизнинг ёдимиздан кўтарилгани йўқ. Умуман, инсон зоти машаққат чеккандагина қўлга киритган неъматнинг таъмини яхшироқ ҳис қилади. Бундан уч йил муқаддам ўғлим ишлаётган идора раҳбарларидан бир нарсани илтимос қилдим: менинг фарзандим ҳамма шарт-шароит муҳайё этилган пойтахтда эмас, бу эрдан анча узоқда, нисбатан қийинроқ шароитда ишласа дегандим. Ҳозир ҳам у бошқа вилоятда ижарадаги уйда туриб ишлайди. Нолигани сайин ичимда мамнун бўламан. Ахир шундай ноқулай шароитлардагина одам ҳаётнинг қадрига этади. Амалда бунинг тескарисини ҳам кўрганмиз. Фарзандига барча «комфорт»ларни сунъий равишда яратиб берадиган меҳрибонлар қанча…\nБ.Ғ.: – Аммо ёшлар орасида ҳеч нарсага қарамай, таъбир жоиз бўлса, «ёриб чиқаётганлар» ҳам борлигини тан олсангиз керак. Улар спорт, санъат, илм-фан соҳасида илгари эгалланмаган марраларни забт этмоқда. Ва бу ёшлар мумтоз қўшиқларимизни ҳам, миллий ўзбек адабиётини ҳам, замонавий фанларни ҳам, интернет технологияларини ҳам яхши билади. Битта мисол келтираман. Давронбек Тожиалиев исмли бир талаба ташкил қилган www.ziyo–uz.narod.ru интернет-сайти бор. Бугунга келиб кирувчилар сони 27 минг 800 нафарга этган бу сайтга Умар Ҳайём, Ҳофиз Шерозий, Абдулла Орипов, Эркин Воҳидов, Шавкат Раҳмон каби шоирларнинг барча шеърлари, мумтоз адабиётимиз намояндаларининг шоҳ асарлари электрон кўринишда киритилган. Сайтдаги миллий маънавиятга бағишланган форум саҳифаларда эса ҳар куни 200 дан зиёд ёшлар қатнашади.\nШ.Ж.: – Сиз келтирган мисолдан шу пайтгача бехабар эканман. Албатта, бундай ҳоллар ҳар бир юртдошимизни қувонтиради. Лекин, таассуфки, бунақа ижобий мисоллар оммавий тарзда учрамайди, аҳён-аҳёнда ярқ этиб чиққан истеъдодлар ой сайин, кун сайин кўпайса айни муддао бўларди. Сизнинг завқингизни келтирган интернет айрим ҳолларда маънавий оламимизга кушанда бўлаётганидан ҳам хабарингиз борми? Мендаги маълумотларга кўра, бугунга келиб танишув сайтларида ўзбекистонлик 10 мингдан зиёд қиз, 24 минг нафар йигит рўйхатдан ўтибди. Ёшлар бу замонавий алоқа воситаси орқали танишиб, бир-бирларига маърифат тарқатса майли эди. Аммо уларнинг деярли барчаси шунчаки «дўстлашиш», ҳуда-беҳуда ёзишмалар, баъзан ҳатто тилга олиб бўлмайдиган бемаза ниятларни кўзлаётганига нима дейсиз?\nБ.Ғ.: – Миллий менталитетимизга, маънавий оламимизга зарар келтираяпти, деб тсивилизатсиянинг энг катта ютуқларидан бўлган интернетни чеклаб бўлмайди-да. Ҳар қандай кашфиётдан, янгиликдан фойдали жиҳатни ажратиб олиш мумкин. Ш.Ж.: – Йўқ, мен унақа демоқчи эмасман. Ёпирилиб келаётган ахборот оқимини тақиқлаш, ёшларимизни ундан холи сақлашга уриниш беҳуда машғулот. Фақат бизнинг замондошимиз интернет саҳифаларига кирадими, телеканалларни бурайдими – ўз халқи руҳига мос, эзгуликка, бунёдкорликка, хайрли ишларнинг рўёбга чиқишига бағишланган материалларни ўзига олсин, шунга ички эҳтиёж сезсин.\nБ.Ғ.: – Яқинда интернетда «Узбекистания» деган сўзга кўзим тушиб қолди. Узоқ қидирувлардан кейин нима эканлигини билдим. «Узбекистания» (Uzbekistania) 1934 йил кашф этилган, Эрдан миллионлаб чақирим олисда сузиб юрган улкан сайёранинг номи экан. Бошқаларга қандай таъсир қилишини билмайману, аммо бу воқеа қалбимни тўлқинлантириб, ғурурга тўлдирди. Ушбу мисолни келтиришдан мақсад ёшларда Ватан туйғусини, миллий-маънавий иммунитетни шакллантириш учун уларга соатлаб маъруза ўқиш шарт эмаслигини айтмоқчи эдим. Яна бир мисол. Ўтган йилнинг боши эди. Жаҳон чемпионатига саралаш ўйинини кўриш учун Тошкентдаги марказий футбол ўйингоҳига бордик. Мамлакатимиз миллий терма жамоаси майдонга чиқиб келаётганда давлатимиз мадҳияси янгради. Ана шу пайт қўлларини кўксига қўйиб, мадҳияга жўр бўлаётган ёшларни кўриб, бениҳоя таъсирланган эдим. Улар Ватан қўшиғини ҳеч қачон бу қадар мағрур тингламаган бўлса керак. Маънавий тарбия жараёнида инсоннинг юрагига этиб борадиган шундай усуллардан фойдаланиш этарли даражадамикан?\nШ.Ж.: – Ҳаёт сиз ва биз ўйлагандан кўра серқирра, ранг-баранг. Уни ҳеч бир низом ёки йўриқномага жойлаб бўлмайди. Ватанни ҳар ким ўз тасаввури доирасида севади. Эртаю кеч далада тер тўкиб, оиласи, бола-чақаси, хўжалиги учун ишлаётган оддий деҳқон кўчага чиқиб «Мен ватанимни севаман!», дея жар солмаслиги мумкин. Ҳамкасбимиз Алиқул Хонимқулов таъбирича, бундай инсонлар ватанни жим севишади. Очиғини айтинг, бугунги кунда ёшлар маънавий эҳтиёжини қондириш учун ҳамма нарса муҳайё эмасми?! У ҳолда хавотир нимадан? Менинг назаримда, катта ҳаётга қадам қўяётган навқирон қалблар боқимандалик, истеъмолчилик, худбинлик иллатларидан сақланмоқлари лозим.\nБ.Ғ.: – Худбинлик – жамики эзгу, хайрли ишларнинг кушандаси. Фақат ўзимга бўлса, бошқа билан нима ишим бор, деган кайфият, билмадим, аслида инсоннинг табиатида мужассаммикан? Яна ўйлайман, агар ундай бўлганда, дунё бунчалик гўзал, жозибадор бўлмасди. Юртимизда комил инсон тарбияси жамиятнинг асосий масаласига айланганлиги жудаям тўғри. Жаҳоний тажрибани ҳисобга олганда ҳам, ўз халқимиз кечмиши назарда тутилганда ҳам бу борада зиёлилар пешқадам бўлишлари керакка ўхшайди. Ёки сиз бошқача фикрдамисиз?\nШ.Ж.: – Болалик хотираларимда муҳрланиб қолган: қишлоғимизда энг обрўли шахс, бу – ўқитувчи эди. Кейинчалик мактабга эътибор сусайди. Кўпгина муаллимлар ёғли, серпул соҳаларга ўтиб кетишди. Буни қарангки, замон яна айланиб келиб, ўқитувчиларнинг жамиятдаги нуфузи ортмоқда. Кейинги йилларда ўқитувчилар мактабга қайтишяпти. Бундай ҳол фақат уларнинг маошлари кўпайгани учунгина эмас, айни пайтда бутун эътибор мактабга қаратилаётгани боис рўй бермоқда. Узоқни кўзловчи сиёсат учун эл-юрт дуо қилмоқда. Мана, Японияни олинг, бир вақтлар қолоқ бўлган бу ўлка айнан таълим-тарбияга эътиборни кучайтириб, энг тараққий этган мамлакатлар қаторидан жой олди. Агар бизда ҳам пойдевор мактабдан пухта қўйилса, натижаси яхши бўлади.\nБ.Ғ.: – Япон халқи жуда заҳматкаш, мақсад сари сабот билан интилади…\nШ.Ж.: – Бизнинг халқимизчи? Шундай бағри кенг, сабрли, қаноатли, ўтган кунига шукр қилувчи халқ яна қаерда бор? Ўзбекнинг табиати японларга қанчалик яқинлигини кунчиқар мамлакатдан келтирилган мароқли филмлардан ҳам билдик. Қаранг, ҳар қандай муваффақиятнинг замирида меҳнат, меҳнат ва яна меҳнат ётади. Ўтган ҳафта ўз ниҳоясига этган Жанубий Кореянинг «Сарой жавоҳири» сериалида ҳам қалбнинг туб-тубидаги эзгу ниятларга эришиш учун филм қаҳрамони йўлидан сув чиқса симириб, тош чиқса кемириб келди. Шуларни кўриб таассуф чекаман: нега узоқ йиллар Мексика, Бразилиянинг чучмал мелодрамаларини кўриб келдик? Руҳимизга яқин асарлар бу ёқда экан-ку?..\nБ.Ғ.: – Ойнаи жаҳонда намойиш қилинадиган филмлар ҳақида сўз очиб яхши қилдингиз. Бугунги кунда телевизор ҳар биримизнинг ҳаётимизга сингиб кетган. Ишдан қайтган одам кечки овқатни ҳам экранга қараб тановул қилади. Баъзан ўзимизнинг теледастурга қараб, бугун ҳеч нарса йўқ экан деб қўямиз. Шундай ҳолларда беихтиёр чет эл каналларига мурожаат қиламиз-да.\nШ.Ж.: – Гапингизни тушундим. У каналлардаги кўрсатувларни ўзгартириш бизнинг қўлимизда эмас. Бунинг учун Тошкентдан намойиш этилаётган олтита канал шундай мароқли бўлиши керакки, токи бошқасига ҳожат қолмасин.\nБ.Ғ.: – Бугунги авлод ўтмиш аждодларимиздаги қайси жиҳатларни ўзига қабул қилиши керак, деб ўйлайсиз?\nШ.Ж.: – Мардлик, тантилик, орият халқимизнинг азалий қадриятларидандир. Ўзбекда «Белда белбоғинг борми?» деган ибора бор. Бу – йигитмисан, ўз ор-номусингни ҳимоя қила оласанми, деган маънони англатади. Инсон ўз иззат-нафси учун қандай талашиб-тортишса, киндик қони тўкилган замин, яъни Ватани шаъни учун ҳам шундай кураша олиши керак. Биз ёшларимизда ана шу фазилатлар мустаҳкам таркиб топишини истаймиз. Ахир, сизлар Ўзбекистоннинг эртанги тақдирини белгилайсизлар! Бунга ҳеч ким бефарқ бўлолмайди.\nБ.Ғ.: – Биз бу йўлда адашмаслик учун нима қилишимиз керак?\nШ.Ж.: – Сўраганингиз учун айтаман, бировга ақл ўргатишдан йироқман. Ўзбек халқи табиатан жамоа бўлиб, ҳамфикр ва ҳаммаслак яшашга мойил. Эътибор қилинг: қаерда ёт ғоялар билан кўзга ташланган инсон дуч келса, у, албатта, бошқалардан панада, биқиқ турмуш тарзи кечирган бўлади. Жамоатчилик бағрида бўлган одам ёвуз ниятларни ўйламайди. Албатта, эътиқоди, яшаш тарзи, касб-кори, маълумоти жиҳатдан ҳар ким турли даражада бўлиши табиий. Лекин уларнинг ҳаммасини бир хислат – ниятнинг поклиги бирлаштириб туриши керак. Тинч-осойишта ҳаёт, бунёдкорлик, хайрли ишлар – халқимизнинг асосий фазилати. Бунга эса, пок ният билан эришилади. Энг тўғри мезон, назаримда, шу.\n«Халқ сўзи» газетаси, 25.01.2006\n← Previous Previous post: Chimyon safari\nNext → Next post: Yunus Emroga tatabbu’ – 7-she’r


05 июл 2020, Тошкент вақти: 03:14\n“Тожиктрансгаз” ширкатидан олинган маълумотга қараганда Ӯзбекистон билан муносабатлар яхшиланиши баробарида бу мамлакатдан Тожикистондаги 12 корхонага табиий газ етказиб бериш бошланди.\nЖорий йил март ойида Ӯзбекистон президенти Шавкат Мирзиёевнинг Тожикистонга давлат ташрифи чоғида икки давлат ӯртасида газ бўйича битим имзоланганди.\n“Тожиктрансгаз” ширкати раисининг биринчи муовини Шавкат Шоимов Душанбеда 16 июль куни матубот анжуманида Тожикистон саноат корхоналари ӯз маблағлари ҳисобига Ӯзбекистондан табиий газ сотиб олаётганини билдирди.\n“Асосан Тожикистон алюминий заводи, “РегарГаз” ва Душанбедаги ғишт заводи Ӯзбекистондан табиий газни жаҳон биржасида шаклланадиган нархларда сотиб олмоқда. Аммо ҳозирча аҳолини табиий газ билан таъминлашда қийинчиликлар мавжуд. Биринчи навбатда, газ қувурлари таъмиланиши лозим. Бунинг учун катта маблағ керак” - деди Шавкат Шоимов.\nУнинг маълум қилишича, қатор корхоналар ва аҳоли охирги йилларда “Тожиктрансгаз” ширкатига фойдаланган газ пулини тӯламаган ва шу боис ушбу ширкат ҳозирги шароитда аҳоли учун Ӯзбекистондан табиий газ сотиб олишга қодир эмас.\nЖорий йил март ойида Ӯзбекистон президенти Шавкат Мирзиёевнинг Тожикистонга давлат ташрифи чоғида икки давлат ӯртасида газ бўйича шартнома имзоланган эди.\nУнга кўра, 2018 йилда Тожикистон қӯшни Ӯзбекистондан 126 миллион кубометр газ сотиб олади.\n“Тожиктрансгаз” ширкати маълумотига кӯра, 1 минг кубометр газнинг нархи 120 АҚШ долларини ташкил этади.\nНатижада, Тожикистоннинг қатор йирик саноат корхоналари газ ўрнига кӯмирдан фойдаланишни бошлади.\nАммо тожикистонлик экологлар кӯмир тутуни ва чиқиндилари мамлакат атроф-муҳити ва одамлар ҳаётига катта зиён етказиши мумкинлигидан огоҳлантириб келади.\nТожикистон энергетика вазирлиги жорий йил баҳоридан “Регар” кичик станциясидан (подстанция) Ӯзбекистоннинг жанубий минтақаларига электр қуввати етказиш бошлаган.\nҲозирча Ӯзбекистон жанубидаги Сурхондарё вилоятига 680 миллион киловат электр қуввати етказилган.


Cурхондарёлик деҳқонларнинг дардини ким эшитади? — 21asr.uz\nCурхондарёлик деҳқонларнинг дардини ким эшитади?\nМуҳтарам ўқувчиларимизнинг хабари бор, газетамизнинг ўтган сонларида саримсоқ ва пиёздан мўл ҳосил олиб, бугун уни қаерга сотишни билмай, қийналиб қолган фермерлар ва уларнинг муаммолари ҳақида ёзган эдик. Мазкур мақола чоп этилгач, юртимизнинг турли ҳудудларидан кўплаб фермер ва тадбиркорлар қўнғироқ қилиб, худди шундай ҳолат уларда ҳам такрорланаётгани, фойда олиш ўрнига зарар кўришаётганини билдиришди.\nДарвоқе, айни кунларда Тадбиркорлар ва ишбилармонлар ҳаракати – Ўзбекистон Либерал-демократик партияси ишчи гуруҳлари республикамизнинг барча ҳудудларида ўз электоратининг муаммо ва қизиқишларини ўрганиш учун халқ билан юзма-юз мулоқотга киришганларида сурхондарёлик деҳқонлар ҳам бундай ташвишланарли масалага ечим топишолмаётганига гувоҳ бўлишди.\nМеҳнатга яраша рағбат қани?\nПартия вилоят кенгаши раиси вазифасини бажарувчи, мазкур ишчи гуруҳ аъзоси Алишер Рўзиевнинг айтишича, ўтган йили воҳалик кўплаб томорқа ер эгалари ёппасига – вилоят бўйича 7 минг 815 гектар майдонга пиёз экишган.\nБу ғайрату шижоат ўз-ўзидан келган эмасди, албатта. Давлатимиз томонидан фермер ва томорқа хўжаликларига яратилаётган қулайлик, қолаверса, Президентимизнинг 2017 йил 21 августдаги “2018 йил ҳосили учун август пиёзи ва саримсоқпиёз ҳамда тўқсонбости усулида сабзавот экинларини жойлаштириш, экиш учун талаб этиладиган моддий-техника ресурсларини ўз муддатида етказиб бериш чора-тадбирлари тўғрисида”ги қарори уларнинг кучига куч, шижоатига шижоат қўшганди. Сабаби, мазкур муҳим ҳужжат билан заҳматкаш бободеҳқонларимиз хурсанд бўладиган бир қанча чора-тадбирлар дастури белгиланди:\nҚорақалпоғистон Республикаси, вилоятлар ва уларнинг туманлари кесимида 2018 йил ҳосили учун август пиёзи ва саримсоқпиёз ҳамда тўқсонбости усулида сабзавот экинларини турлари бўйича жойлаштиришнинг прогноз кўрсаткичлари, барча тоифадаги хўжаликларда етиштириладиган сабзавот маҳсулотларининг прогноз кўрсаткичлари, шунингдек, сабзавот экинларини экиш учун талаб этиладиган уруғлик, минерал ўғит ва ёнилғи-мойлаш маҳсулотлари ҳажмлари ҳисоб-китоби тасдиқланди;\n2017 йил 25 августгача фермер ва деҳқон хўжаликларига дориланган ва сертификатланган уруғликлар 50 фоиз ҳақини олдиндан тўлаш шарти билан етказиб берилиши;\n10 сентябргача эса Тошкент шаҳар ярмаркалари, тайёрлов ва экспорт қилувчи ташкилотлар томонидан фермер хўжаликларига тузилган контрактация шартномаларига мувофиқ шартнома қийматининг 40 фоизидан кам бўлмаган миқдорда аванс маблағларининг ўтказиб берилиши;\nэкинларни экиш ва уларни парваришлаш учун ёнилғи-мойлаш маҳсулотлари республикада шаклланган нархларга 10 фоизгача устама қўйилиши орқали таъминлаб берилиши мустаҳкамлаб қўйилди.\nҚолаверса, эрта баҳорда етиштирилган маҳсулотлар 2018 йилнинг март ойидан бошлаб ички бозорлар ва Тошкент шаҳар ярмаркаларига етказиб бериладиган бўлди.\nФермер ва деҳқон хўжаликлари билан улгуржи харидорлар, шу жумладан тайёрлов, қайта ишлаш ва экспорт қилувчи ташкилотлар, агрофирмалар, савдо-харид корхоналари ўртасида тузилган шартномаларни бажаришда қонунчиликка риоя қилиниши юзасидан тизимли назорат олиб бориш Адлия вазирлиги зиммасига юклатилди.\nЭнди ўйлаб кўринг, деҳқоннинг истаклари Президент қарорида акс этиб, унинг ижроси учун соҳага тегишли вазирлик ва ташкилотларнинг рўйхати аниқ-тиниқ белгилаб қўйилади-ю, ундан руҳланмай, белни маҳкам бойлаб ишламай бўладими? Йўқ, албатта. Тўғри, номи келтирилган маҳсулотларни экиш ва етиштириш жиддийгина меҳнат талаб қилади, сўнг ҳосил чўғи мўл бўлиб, қўлга маблағ текканда барча машаққат унутилади.\nХуллас, имкониятлардан руҳланган воҳа миришкорлари не-не ниятлар билан ерга уруғ қадашди. Ер ҳам меҳнатга яраша рағбатини берди: 185 минг тонна пиёз (вилоят бўйича) ҳосили кўтарилди.\nАммо... ҳамма гап ана шунда-да!\nҚўйларга ем бўлди\n– 25 сотих ерда пиёз эккан эдим, – дейди Жарқўрғон тумани Мустақиллик маҳалласида истиқомат қилувчи деҳқон Абдулла Мансуров. – Чунки мутасаддилар бизга тўқсонбости экин сифатида пиёз экишга маслаҳат беришганди. “Сотишни ўйламанглар, юқори баҳоларда олиб кетишади”, дейишган эди. Яхши умидлар билан харажат қилдим, ўғит олдим, ишчиларни ёллаб ишлатдим-у, харажатини қоплай олганим йўқ. Чунки 15 тоннадан ортиқ пиёзнинг бир килосини ҳам сотолмадим. Маҳсулотимга ҳатто 200 сўмдан ҳам харидор йўқ. Биласиз, пиёз ўзи аччиғ-у, таомни ширин қилади, иссиқда чидамсиз, бўшашиб, тез чирийди. Шундай бўлганидан кейин шунча ҳосилни қўйларга емиш сифатида беришга мажбур бўлдим. Қўшним бир “Камаз” пиёзини текин бериб юборди...\nШу туманнинг Олтинтепа маҳалласида истиқомат қилувчи Ҳасан Холбоев томорқасида ўн тоннадан ортиқ пиёз етиштирганини гапирди. “Маҳсулотни Жарқўрғоннинг станциясига олиб чиқинглар, ўша ернинг ўзида вагонга ортиб, пулини тўлашади”, дейишган эди. Ўнлаб деҳқонлар уларнинг айтганини қилдик, кун ботгунча кутдик ҳамки, ҳеч ким пиёзни вагонга ортмади. Тарвузимиз қўлтиғимиздан тушиб қайтиб келдик. Кейин Музробот станциясига чиқиш керак, дейишди. Яна транспортга харажат қилиб, шу ёққа бордик. Яна ўша кунги аҳвол. Мана энди, шунча маҳсулот ўз вақтида сотилмагани учун ириб-чириб, бутун атрофни ҳиди тутиб ётибди, қандай қутулишни билмаяпман.\nАдолат учун айтиб ўтиш керак, айримлар маҳсулотини оз бўлса-да сота олганидан хурсанд. Ваҳоланки, улар пиёзнинг килосини 100-150 сўмдан, ҳа-ҳа, айнан шу нархга сотишди!\nБундай аянчли аҳвол вилоятнинг барча туманларида кўзга ташланади: Деновда 15 минг тоннадан кўп, Қизириқда 7 минг тоннага яқин, Шерободда 8 700 тонна, Жарқўрғонда қарийб 8 минг тонна, Шўрчида\n7 800 тонна пиёз харидорини кутиб ётибди. Бошқа туманларда ҳам аҳвол бундан яхши эмас.\nОлтинсойлик деҳқон Рустам Абдураҳмонов гапларига қулоқ тутинг: “20 сотихли шахсий томорқамга оилавий даромадни кўпайтириш учун 10 миллион сўмга харажат қилиб пиёз эккандим, мана, бугунги кунда тонналаб маҳсулот сотилмай, чириб ётибди”.\nХалқни пиёз экишга ундаган, маҳсулотингизни “Биз оламиз”, дея кўкрак керган, тарғибот-ташвиқот қилган ҳайбаракаллачи, экспортга масъул мутасаддиларни хирмон кўтарилганда топиб бўлмай қолди. Қизиқ ҳолат, таннархи 590 сўм бўлган\n1 килограмм пиёзни халқни бой қилишни хоҳлаган “Ўзагроэкспорт” акциядорлик жамияти вакиллари воҳада аввалига деҳқон ва фермер хўжаликлардан 1 200 сўмдан харид қилишди. Аксарият деҳқонлар ўзлари етиштирган маҳсулотни сотувга тайёр ҳолатга келтирган бир пайтда эса тегишли харидорнинг инжиқлиги ва турфа баҳонаси оламни бузди...\n“Оёқ кийимимнинг таги пиёз пўчоғи бўлди”\n– Яхши ниятлар билан пиёз эккандим. Кутилганидан-да зиёда ҳосил берди – 60 тонна! Ҳар йили ўзимиз харидор излаб, маҳсулотларимизни сотардик. Бу йил эса “Ўзагроэкспорт” томонидан маҳсулотларимиз олиниши ҳақидаги яхши хабарни эшитиб, харидор ҳам изламагандим. Аммо улар 60 тонна маҳсулотимнинг 60 килограммини ҳам олишмади, – дейди Шўрчи тумани “Бобур” маҳалласида яшовчи Холбой Қурбонов куюнчаклик билан.\nФермер етиштирган ҳосилини ваъдабозларга топшириш учун қатнайвериб, оёқ кийимининг таги едирилиб, пиёз пўчоғи бўлди. Аввалида “Ўзингизнинг секторингизга навбат келса ортамиз”, дейишди. Кейинги сафар “Ҳозир кам таъминланганларнинг ҳосилини оляпмиз”, деган жавобни эшитди. Учинчисида эса “Экспорт тугади”, дея қисқа ва лўнда гапни айтишди-қўйишди. Фермер маҳсулотини чўнтагидан пул сарфлаб техникага ортиб борди, маҳсулотни бир неча кунга сақлаш учун тўлов қилди ва яна олиб борганини олиб қайтди. Агрофирмага ишониб қолганига, арзон сўраган харидорларга бериб юбормаганига афсусланди.\nИсроф бўлган пиёз ҳатто чорва молларига ҳам емиш бўлмади. “Мантиқни қаранг, олти килограмм пиёзнинг нархига бир килограмм сомон бераяпти. Бу нима деган гап?” дейди у зориллаб.\nШўрчининг Шалдироқ маҳалласида яшовчи Алимардон Болтаевнинг доди осмонни тутади: “25 тонна ҳосилнинг килограммига 800 сўмдан тўлашни ваъда қилган “Ўзагроэкспорт” ходимлари атиги... 2 тоннасини олишди-ю... “Бу ёғини биз ололмаймиз, вагон йўқ”, деб жўнаб қолишди. Афсус, бунга 35 миллион сармоя тиккан эдик”.\nДеновликлар ҳам бу йил оз эмас, кўп эмас, нақ 62 минг 100 тонна пиёз етиштиришди.\nПиёзнинг бозоримиздаги нархи ўша пайт 300 сўм эди, уни 800-1000 сўмдан олишга ваъда берганлар сўзларининг устидан чиқмади. Бу маҳсулотни етиштириш асосан қўл кучига асосланади. Масалан, ёлланма ишчига бир кунлик меҳнати учун 40 минг сўм тўлаймиз. Шу пулга бозорда 1 центнердан ортиқ пиёз беради, – дейди шу ерлик миришкор Шуҳрат Алмосов.\nСотиб олувчилар таклиф этаётган нарх уни ковлаб олиш харажатларини қоплашга ҳам етмаяпти. Шу боис кўпгина пиёз далалари қаровсиз қолиб кетди, айрим майдонлар кейинги экин учун шудгорлаб юборилди...\nАзиз ўқувчи, хулоса қилишни ўзингизга қолдирган ҳолда бир гапни айтмасак бўлмас, бу муаммо ҳануз ўз ечимини кутмоқда. Пиёз етиштирган деҳқоннинг кўзи йўлда – харидорда!\nBreaking news: “Йўлдан ўтишда қулоқчинларни олиб қўйинг”\nДепутат минбари (71)


Хўрозқанд чет элники деса… | Fayzbog.uz\nАмерикага бориш учун одамлар нималарга тайёр бўлмайди, дейсиз? Кимдир Грин-Карта ўйнаса, яна кимдир Америкадан ўзига ёр қидиради. Хуллас, ҳамма “америкачи“ларнинг ўзига хос ҳикоялари бор.\nХрачя Атоян ўзини миллий рақс устаси сифатида таништириб, АҚШга келиш истагида бўлганларга “Маданий жиҳатдан ўзига хос санъаткор“ визасини олиб бериш билан шуғулланиб, хизмати учун арманистонликлардан $3000дан $10 000гача ҳақ олган.\nМаълум бўлишича, аслида бу бир жиноий гуруҳ бўлиб, унинг раҳнамоси сифатида кўрилаётган ню-ёрклик Стелла Бояджиан март ойида қўлга олинган.\nСуриштирув маълумотларига кўра, Бояджиан виза олиш учун сохта “Big Apple Music Awards Foundation“ ташкилотини очган.\nЖиноятчилар “ишонарли“ ишлаш учун рақс сертификатларини ҳам тайёрлашган, ҳатто виза олиш истагида бўлганларни рақс кийимлари билан суратга олиб, уларнинг Америкага келишлари учун сохта концертлар уюштиришган.\nАҚШ қонунларига кўра, виза санъаткорларга вақтинча муддатга келиб, бу ерда концерт дастурини ўтказиш ҳуқуқини беради. Сохта санъаткорлар эса бу визани қўлга киритгач, АҚШда қолиб кетиш пайида бўлишган.\nҚинғир ишлари фош бўлган Атоян устида ҳозирда тергов ишлари кетмоқда.


Сизда ҳисобот жўнатишда техник носозлик бўлганлигини қандай исботлаш мумкин | BUXGALTER.UZ\nСизда ҳисобот жўнатишда техник носозлик бўлганлигини қандай исботлаш мумкин\nДСҚ об-ҳавонинг кескин совиб кетганлиги муносабати билан, электр энергияси истеъмолига бўлган талабнинг ошиб кетиши мамлакатимизнинг айрим ҳудудларида электр таъминотида узилишларга олиб келаётганлигини маълум қилди. Бу ўз навбатида, алоқа каналларида ҳам техник носозликларни келтириб чиқарди. Шу жумладан - 2019 йил 25 ноябрь ҳолатига ҳисоботларни қабул қилишда муаммолар юзага келди.\nБунда амалдаги Солиқ кодексининг 45-моддаси билан ҳисоботларни жўнатишда техник носозликлар масаласи тартибга солинмаган. Унинг янги таҳрири лойиҳасида эса – фақат электрон ҳисобварақ-фактуралар қисмида тартибга солинган.\nСолиқ қўмитаси юқорида кўрсатилган объектив ҳолатларга кўра октябрь ойи учун солиқ ҳисоботларини муддатида - 2019 йил 25 ноябргача топширмаган тадбиркорлик субъектларига нисбатан маъмурий жавобгарлик чоралари кўрилмаслиги, жумладан пеня ҳисоблаб ёзилмаслигини ваъда қилди.\nФақатгина, бу вазиятда - “айрим ҳудудларда электр таъминотида узилишлар”... таърифи иккилантириб қўяди. Солиқ тўловчига кейин айнан унинг ҳудудида узилишлар бўлганлигини исботлашига тўғри келмайдими? Ва буни қай тарзда амалга ошириш лозим? Муаммони қандайдир тарзда қайд этиш мумкинми?\nШу каби ҳолатларда қуйидагиларни тавсия қиламиз:\nҲисобот топширишнинг сўнгги муддати тугагунга қадар уни жўнатишга уриниб кўрилганлиги тасдиғини олиш. Агар мавжуд бўлса, тизимнинг техник носозлик тўғрисидаги хабарларини скриншот қилинг. Агар компьютер шунчаки “осилиб” қолган бўлса, буни қилиб бўлмайди.\nПровайдер-ташкилот билан боғланиш. Узилиш ва сизнинг ҳисобот илова қилинган файлни жўнатишга муваффақиятсиз уринишларингизни интернет-провайдернинг расмий маълумотномаси техник носозлик фактининг исботи бўлиши мумкин. Сизнинг провайдерингиз шундай маълумотнома бера оладими, шуни аниқлаштириб олинг. Агар техник носозлик тармоққа таъсир этган бўлса, бундай ҳужжатни олиш мумкин. Агар носозлик фақат ДСХО серверида рўй берган бўлса, провайдер буни тасдиқлай олмайди.\nТехник имконият пайдо бўлиши билан, масалан – узилишдан кейинги кун ҳисоботни юбориш.\nЭнг муҳими - ҳисобот топширишни сўнгги кунгача кечиктирманг.\nБизнинг “Бухгалтер тақвимимизда” солиқлар тўлаш ва ҳисобот топширишнинг сўнгги саналарини аниқлаштириб олишингиз мумкин.\nСолиштирма жадвал: қайси ЭҲФ операторини танлаган маъқул\nФойда солиғи ҳисоб-китоби ва МНҲни тўлдириш чоғида нималарга эътибор бериш лозим\nҚҚСни ҳисоблашнинг соддалаштирилган тартибида ҳисобот қандай тўлдирилади


МХХ ертўласида қолаётган журналистнинг онаси Мирзиёевдан ёрдам сўради « Ўзбекистон Халқ Ҳаракати\n“Озодлик” радиосининг хабар беришича, Қарийб 20 кундан буён МХХ ҳибсхонасида қолаётган журналист Бобомурод Абдуллаевнинг онаси – 69 яшар Гавҳаржон Мадаминова Ўзбекистон президенти ва Бош прокурорига ариза билан мурожаат қилиб, улардан ўғлининг ишини назоратга олишни сўраган.\n“Озодлик” радиоси билан суҳбатда Мадаминова “агар, менга айтишганидек, қийноқлар қўлланмаётган бўлса, ўғлимни бир бора менга кўрсатишсин”, деди.\nМустақил журналист Бобомурод Абдуллаев 27 сентябрь куни қўлга олинган эди. Ўшандан буён уни онаси – Гавҳаржон Мадаминовага кўрсатишмаган. Бу ҳақда “Озодлик” радиосига Мадаминованинг ўзи айтиб берди. 16 октябрь куни Мадаминова арз қилиш учун Ўзбекистон президенти девонига ва Бош прокуратурага борди.\nГавҳаржон Мадаминова тақдим қилган ҳужжат нусхаси\nҚуйида Гавҳаржон Мадаминова билан суҳбатни тингланг:


Капелло Россия терма жамоаси бошқарувидан кетиши ҳақидаги гапларга муносабат билдирди\n12:25 / 15.06.2015\nРоссия терма жамоаси бош мураббийи Фабио Капелло ЕВРО-2016 саралаши доирасидаги Австрияга қарши учрашувдаги муваффақиятсизликдан кейин терма жамоани тарк этиши мумкин борасида саволларга жавоб қайтарди.\n«Ишдан кетиш? Раҳмат саволингиз учун», дея провакацион саволга дастлаб шу тариқа муносабатда бўлди Капелло.\n«Менга иш берувчилар билан гаплашиб олишим учун ҳеч қандай муаммо йўқ. Улар менга нимадир демоқчи бўлса, мен эшитишга тайёрман. Мен саккиз ойдан буён текинга ишлаб келмоқдаман. Агар пул мени қизиқтирганида, аллақачон ФИФАга бу борада арз қилган бўлардим. Аммо бу Россия ва РФИ учун ҳурматсизлик бўларди», — дея таъкидлади мураббий.\nШунингдек, Капелло ўйиндаги мағлубиятга иккала жамоа футболчиларининг ўйин тезлигидаги фарқ сабаб бўлганини ҳам таъкидлади.\n«Россия чемпионати тезлиги бир мунча паст ва бошқача, юқори тезликда ўйнайдиган чемпионат вакилларига қарши тўп суриш мураккаб. Бизда бу одатга айланиб қолган. Европа даражасидаги юқори тезликка қарши эса ўйнаш қийин», дейди Капелло.


Самога сочилган юлдузлар / CHAMPIONAT.asia\nБолалигим Сурхон воҳасининг қишлоқларидан бирида ўтган.\nОтам узоқ йиллар жамоа хўжалигида техник-механик, муҳандис вазифаларида меҳнат қилганлар. Уйимиз шундоққина хўжалик идораси яқинида бўлгани туфайли раҳбарлар, фаоллар хонадонимизга жуда кўп ташриф буюришарди. Айниқса, “Пахтакор” жамоаси ўйнайдиган кунларда ҳовлимиз меҳмонлар билан тўлиб-тошарди... Шундай кунларни биз болакайлар зўр орзиқиш билан кутардик. Айниқса, “Пахтакор” ютса, уйимизда катта байрам бўларди.\nҲамон эсимда. 1979 йил 8 август. Шу куни Тошкентда пахтакорчилар собиқ иттифоқ олий лигасининг навбатдаги учрашувида Ворошиловграднинг “Заря” футболчиларини қабул қилганди. Унда “Пахтакор” рақибини 3:1 ҳисобида енгган. Хонадонимизга йиғилган меҳмонлар севимли жамоамизнинг чиройли ғалабасини ўзига хос тантана қилиб, зўр кайфиятда “ювишганди”. Ўша вақтда жамоа хўжалиги пахтачилик бўлими бошлиқларидан бири, ашаддий ишқибоз (охиратлари обод бўлсин) Бегимқул Оқназаров ўйин тугагач, отамга юзланиб “Ҳали кўрасан, шу зайлда ўйнаверса, “Пахтакор”имиз бу йил албатта кучли учликка киради”, деганлари эсимда...\nАфсус ва надоматлар бўлсинки, бу орзу ҳамда тилак рўёбга чиқмади. Аниқроғи, орадан бир неча кун ўтар-ўтмасдан миллионлаб ишқибозлар қалбини чуқур қайғуга солган мудҳиш фалокат рўй берди. Кундан кун кучга тўлиб, чиройли ва ҳужумкор ўйинлари билан мухлислар меҳрини қозониб бораётган севимли “Пахтакор” жамоаси 1979 йил 11 август куни осмону фалакда икки ҳаво кемасининг тўқнашиб кетиши оқибатида ҳалокатга учради. Гарчи, бу шум хабар тезда оммавий ахборот воситалари орқали эълон қилинмаган бўлса-да, халқимиз қалбини чуқур қайғуга солди, юрагини ларзага келтирди.\nЎша воқеа содир бўлгач, биз болакайларга яхши таниш бўлган, хонадонимизда зўр кайфиятда телевизорда футбол томоша қилган амакилар кейин ҳам ташриф буюришгани, турфа миш-миш ва тахминлар асосида “Пахтакор-79” воқеасини ўзларича муҳокама қилишганини яхши эслайман.Ачинарлиси, юз берган авиаҳалокат ҳақиқат эди.\nКейинчалик эълон қилинган расмий маълумотларга кўра, воқеа шундай юз берган: 1979 йил 11 август. Соат 13.38. Тошкент — Гурьев — Донецк — Минск ҳаво йўналиши бўйича 65816 рейс билан парвоз қилаётган ҳаво кемаси 8400 метр баландликда Челябинск — Кишинёв маршрутидаги 65735 рақамли рейсдаги бошқа ҳаво лайнери билан тўқнашади. Даҳшатли ҳалокат иккала самолётдаги 178 йўловчи ҳамда экипаж аъзоларини ҳаётдан олиб кетди. Улар орасида жонажон “Пахтакор”имизнинг истеъдодли ўн етти ўғлони ҳам бор эди...\nОрадан икки ҳафта ўтиб, бошқалар қатори “Пахтакор” жамоасини Еврокубок баҳсларида кўришни орзу қилиб юрган Бегимқул ака қўлида бир тутам газеталар билан пайдо бўлдилар. Кайфиятлари ниҳоятда тушкун бўлсалар-да, газеталардан бирини қўлимга тутқазиб, “Мана қарагин, “Пахтакор”нинг қандай ўйинчилари бор эди-я?! Газетадан авайлаб, қайчи билан ҳар бирининг расмини кесиб альбом тайёрласа бўларкан, неварам”, деганлари ҳалиям қулоқларим остида жаранглайди. Бугун ашаддий ишқибозлардан бири бўлган бу инсон ҳам орамизда йўқ. Аммо у менга тақдим этган газетадан чиройли қилиб кесиб олинган суратлар ёпиштирилган альбом варағини ҳамон асраб авайлаб келаман. Оҳори учиб, сарғайиб қолган бўлса-да, улардан боқиб турган ўн етти пахтакорчи гўё тирикдек. Ўша пайтда уларнинг фақатгина фамилияларини ёддан билган бўлсам, эндиликда барчасининг исми-шарифи яқин қадрдонларимдек хотирамга бир умр муҳланиб қолган:\nЎзбекистонда хизмат кўрсатган мураббий, спорт устаси Идгай ТАЗЕТДИНОВ,\nМонреаль олимпиадаси бронза медали совриндори Владимир ФЁДОРОВ,\nЁшлар ўртасида Европа чемпиони Михаил АН,\nОлим АШИРОВ, Александр КОРЧЁНОВ, Сергей ПОКАТИЛОВ, Равиль АГИШЕВ, Николай КУЛИКОВ, Юрий ЗАГУМЕННИХ, Владимир МАКАРОВ, Константин БАКАНОВ, Виктор ЧУРКИН,\nСпорт усталигига номзодлар:\nШуҳрат ЭШБЎТАЕВ, Владимир СОБИРОВ, Сирожиддин БОЗОРОВ,\nЖамоа шифокори, тиббиёт фанлари номзоди Владимир ЧУМАКОВ,\nЖамоа админстратори Мансур ТОЛИБЖОНОВ.\nЭндигина саккиз ёшга тўлган бўлсам-да, “Пахтакор-79” ҳалокати менга ҳам қаттиқ таъсир қилганди. Сўнгра пахтакорчиларнинг ўйинларини қолдирмасдан кузатадиган ашаддий мухлислар сафига қўшилдим. Мактабни битириб, журналистика соҳасини танладим. Тақдиримни спорт журналистикаси билан боғлашимга ҳам аслида “Пахтакор” сабабчи бўлган, десам адашмайман.\nТошкент давлат университети (ҳозирги ЎзМУ)га ўқишга киргач, биринчи қилган ишим — пойтахтимизнинг Боткина қабристонида пахтакорчилар номини абадийлаштириш мақсадида қад ростлаган хотира мемориалини зиёрат қилиш бўлган. Уларнинг номи билан аталган кўчаларни айланганман.\nТалаба бўлиб, қишлоққа қайтгач, Бегимқул ака мени тарбиклар эканлар, “Сендан бир илтимосим бор. Агар иложини топсанг, телевидениега бор. Архивда шу пахтакорчилар ўйнаган ўйинлар сақланади, деб эшитганман. Ҳеч бўлмаса, бирорта ўйинидан нусха кўчириб келсанг, роса дуо қилардим”, дегандилар.\nБу илтимосни бажариш ниятида таниқли футбол шарҳловчиси, спортимиз фахрийси, Ўзбекистонда хизмат кўрсатган ёшлар устози Ахбор Имомхўжаевга учрашдим.\nҚанийди, иложиси бўлса, у пайтларда телевидениенинг техник имкониятлари чекланган эди, — дедилар Ахбор ака. — Бундай кўргуликлар юз бериши етти ухлаб тушимизга ҳам кирмаган. Ҳатто, “Пахтакор-79” жамоасининг охирги ўйини туширилган тасмалардан кўп ўтмай бошқа тасвирларни суратга олишда фойдаланиб юборилган. Шу боис, бирорта ҳам ўйинни архивда сақлаб қолишнинг имкони бўлмаган.\nАфсуски, ҳамқишлоғимнинг илтимосини амалга ошира олмадим. Гарчи, аввалига Бегимқул ака мендан бироз ранжигандек бўлса-да, кейин “Начора, иложимиз қанча?! Лекин уларнинг ўйинлари тасмаларда эмас, одамларнинг юрагида муҳрланиб қолганини ҳеч қачон ёдингдан чиқармагин”, деганлари мени янада таъсирлантирди.\nБугунги кунда ҳам ҳукуматимиз ва кенг спорт жамоатчилиги “Пахткор-79” хотирасини абадийлаштириш ва эъзозлашга алоҳида эътибор қаратиб келмоқда. Ҳар йили мамлакатимиз пойтахти ва турли вилоятларда уларнинг хотирасига бағишлаб анъанавий турнирлар ташкил этилади. Сирдарё вилоятининг Янгиер шаҳри (Николай Куликов), Самарқанд вилоятининг Нарпай тумани (Сирожиддин Бозоров), Бухоро шаҳри (Равиль Агишев ва Владимир Собиров), Навоий шаҳри (Шуҳрат Эшбўтаев), Тошкент вилояти (Михаил Ан, Олим Аширов, Владимир Фёдоров)да мунтазам ўтказилаётган мусобақалар ана шулар жумласидандир.\nЯқинда хизмат сафари билан Навоий шаҳрида бўлдим. Спорт фахрийлари, ҳамкасблар ҳамроҳлигида Шуҳрат Эшбўтаев қабрини зиёрат қилдик. Навоийлик футбол мутахассислари, фахрийлар ҳамда Шуҳрат Эшбўтаевнинг қариндошлари билан суҳбатлашдик, уни яна бир бор хотирладик, ёдга олдик.\nДиққатга молик томони, навоийлик бир гуруҳ футбол фидоийлари маслаҳатлашиб, марҳум пахтакорчи ўсиб-улғайган маҳаллада “Шуҳрат” жамоасига асос солишибди. Бир неча йилдирки, мазкур жамоа аъзолари вилоят биринчилигида муносиб қатнашаётганлигини эшитиб, кўнглим тоғдек кўтарилди...\nЯна бир неча кундан кейин “Пахтакор-79” жамоасининг авиаҳалокатга учраганига ўттиз тўрт йил тўлади. Аммо марҳум пахтакорчилар хотираси футболсевар халқимиз қалбида бир умр яшайди ва порлайди!\nБундан бир неча кун муқаддам телефоним жиринлади. Олсам, “Пахтакор-79” жамоаси мураббийи Идгай Тазетдиновнинг аёли Алла Сергеевна экан.\nСизни 11 август куни Боткина қабристонидаги хотира мемориалида кутамиз, — деди салом-аликдан сўнг, Алла Тазетдинова. — “Пахтакор” футбол клуби ва футболимиз фидойилари ҳамкорлигида ёдгорлик хиёбони қайта таъмирланди. Кенг футбол жамоатчилиги, марҳум пахтакорчиларнинг барча яқинлари йиғилади. Келсангиз фақат хурсанд бўламиз.\nХотира — уйғонса гўзалдир. Футболимиз саҳифаларида ёрқин ва ўчмас из қолдирган инсонларни ёд этиш, улар хотирасини эъзозлаш барчамиз учун ҳам қарз, ҳам фарз!...


Бугун футбол. “Металлург” - “Насаф” - "Насаф" ФК расмий веб-сайти\n12 Jun 2018 Янгиликлар, Pepsi Суперлига - 2018\nБугун футбол. “Металлург” - “Насаф”\nБугун Pepesi Суперлиганинг 15-тур учрашувида жамоамиз Бекободнинг “Металлург” жамоасига қарши майдонга тушади. Учрашув “Металлург” марказий стадионда соат 19:11да бошланади.\nУшбу жамоалар бу сафар ўзаро 42-учрашувда майдонга тушишади. Бугунги учрашув “Насаф” жамоамизнинг миллий чемпионатимиздаги 632-учрашуви бўлади.\nМазкур жамоалар миллий чемпионатимизда шу пайтгача ўзаро 41 марта туқнаш келишган. Бўлиб ўтган 10 ўйинда “Металлург” жамоасининг қўли баланд келган. 26 учрашувда “Насаф” ғалабага эришган. 5 ўйинда дуранг натижа қайд этилган. Тўплар нисбати бўйича “Насаф” футболчилари устунликни ўз қўлларида ушлаб туришибди – 32:70.\n“Насаф” Бекободда “Металлург”ни сўнгги бор 2015 йилги чемпионатда мағлуб этган. Аммо бугунги учрашувдан мухлисларимизнинг умиди катта. Мавжуд муаммоларга қарамасдан футболчиларимиз ўзида куч топиб, уларни хурсанд қилади деган, умиддамиз.\nҒалаба Сизларга ёр бўлсин йигитлар!


Ўзбек журналистикаси ва суд тизими янги синовга дуч келди « Ўзбекистон Халқ Ҳаракати\n02 May 2018 - 8:01\nШунингдек, матбуоти эркин жамиятда туҳмат, бўҳтон, инсон шаъни, айбсизлик презумпцияси сингари ҳуқуқий тушунчалар амалиётга тадбиқ этилиши мумкинлигини, қайсидир “юқори ташкилотдан” келган кўрсатмасиз фаолият юритиши талаб қилинадиган суд тизимининг бундай жиноят ишларини фақат Ўзбекистон Конституцияси ва қонунчилигига мос равишда кўриб чиқишига тўғри келишини намойиш этмоқда.\nТошкентнинг Миробод туман судида Ўзбекистон Миллий Ахборот агентлиги – ЎзАнинг 2017 йил 24 ноябрда тарқатган “Шайҳонтоҳур туманида экстремист аёл қўлга олинди” деб сарлавҳаланган мақоласи устидан маҳкама ишини кўриб чиқиш бошланган.\nБу мақолада 22 ноябрь куни Тошкентдаги масжидда “Ҳизбут-Таҳрир” варақасини тарқатган Умида Узоқова ҳибсга олингани айтилган эди.\nМақолада айтилган Умида Узоқовани “Марказ 26” даги кўп қаватли уйда қўлга олингани ҳақидаги хабар ҳам ёлғон экани, Узоқова бу манзилда анчадан буён яшамаётгани аниқланган.\nШу кунларда Жиноят ишлари бўйича Тошкент шаҳар судида Умида Узоқова ва қариндошларини “экстремист жиноятчига айлантириш” мақсади кўзланган ва сохталаштирилган исбот-далилларга асосланган жиноят иши ҳам кўриляпти.\nҲакамнинг ушбу суд иши ҳақидаги хабарларни фақат ўзининг рухсати билан оммавий ахборот воситаларида тарқатишни талаб қилгани “ғалати бўлди”, дейди ИГНПУ раҳбари Сурат Икромов Би-би-си билан суҳбатда.\n“Бу талаби қайси қонунга асослангани ҳақида сўраганимда, судья жавоб беролмади”, деди Сурат Икромов.


Тарвузнинг фузариоз сўлиши ва унга қарши кураш чоралари | AGRO-OLAM.UZ\nБош саҳифа Деҳқончилик Тарвузнинг фузариоз сўлиши ва унга қарши кураш чоралари\nТарвузнинг фузариоз сўлиши ва унга қарши кураш чоралари\nТарвузнинг фузариоз сўлиши (фузариоз вилт). Тарвуз фузариоз сўлиши (фузариоз вилт) ни Fusarium oxysporum f.sp. niveum гифомицет замбуруғи қўзғатади. Уруғбарглари, майсалари, пояси ва илдиз бўғзи чириши ва сўлиши тарвузни қайта экишнинг асосий сабабидир. Етилган ўсимликларда касалликнинг белгилари қовун фузариоз сўлишиники билан бир хил.\nФузариоз сўлиш экинларда мева ривожланиши ва пиша бошлаши пайтида кўплаб учрайди. Олдин ўсимликнинг пастки ярусдаги баргларида сарғиш, сўнгра қўнғир тус олувчи доғлар пайдо бўлади ва улар юқори ярус баргларига ўтади. Палаклардан бири ѐки бир нечтаси, сўнгра бутун ўсимлик сўлади.\nКасалликнинг тез ривожланувчи шакли кузатилганда ўсимлик 1–2 кун ичида сўлиб қолади. Олдин тарвузнинг бир ѐки бир неча палаги, сўнгра бутун ўсимлик сўлиб қолади. Бунинг сабаби ўсимлик ўтказувчи томирлари мицелий билан тўлиб, тиқилиб қолиши ҳамда патоген чиқарган токсинлар ўсимликни заҳарлашидир. Зарарланган, аммо сўлимаган ўсимликлар заиф, нимжон, мевалари эса майда ва сифатсиз бўлиб қолади.\nМавсумдан мавсумга касаллик ўсимлик қолдиқлари ва камроқ даражада (30-35% гача) уруғлар билан ўтади. Замбуруғ ўсимликларга илдизлари орқали киради. У тупроқда кўп йил сақланиши мумкин.\nПатоген ривожланиши учун муътадил ҳаво ҳарорати 25-28 0С, минимум 12 0С ва максимум 34 0С, қишда замбуруғ 15 0С совуқда ҳам нобуд бўлмайди. Экин ичида ва бошқа далаларга касаллик тупроқ заррачалари, тупроққа ишлов бериш асбоб-ускуналари ва суғориш сувидаги замбуруғ пропагулалари (мицелий парчалари, конидиялари ва ҳ.к.) орқали тарқалади.\nКураш чоралари. Касаллик мавжуд бўлган далаларга 4-5 йилгача тарвуз экмаслик; сўлишга чидамли навлар экиш; уруғликни фақат соғлом ўсимлик меваларидан олиш, экишдан олдин уни микроэлементлар (Fe, B, Zn, Mn, Cu)\nэритмасида ивитиш, қуритиш ва самарали фунгицид (Витавакс 200ФФ) билан дорилаш; таркибида элементлар баланси мавжуд бўлган ўғитларни киритиш; ўсимлик қолдиқларини даладан чиқариб, ѐқиб юбориш тавсия қилинади.\nЎзбекистонда экинга суперфосфатнинг 5% ли эритмасини 3 марта (экин 4 – 10 барг чиқарганда, гуллаш-мева тугиш пайтида ҳамда мевалар пиша бошлаганда) пуркаш касалликка қарши яхши натижа берган.


АЁЛЛАР СПОРТ ФЕСТИВАЛИ - Ўзбекистон овози газетаси\nНуробод туманидаги 2-умумтаълим мактабида Хотин-қизлар қўмитаси, «Маҳалла» хайрия жамоат фонди туман бўлими ҳамда бир қатор мутасадди ташкилотлар ҳамкорлигида мамлакатимиз мустақиллигининг 25 йиллигига бағишланган аёллар спорт фестивали ўтказилди.\nТадбир хотин-қизларнинг ижтимоий фаоллигини ошириш, уларни жисмоний тарбия ва спортга кенг жалб этиш, маҳаллаларда спортнинг оммавийлигини таъминлаш мақсадида ташкил этилди.\nФестивалда хотин-қизлар спортнинг беш тури — волейбол, шоҳмот, енгил атлетика (тўрткураш) ҳамда стол тенниси бўйича ўз маҳоратларини намойиш этишди. Ҳакамлар ҳайъати қарорига кўра, волейбол бўйича Нурбулоқ ҚФЙ жамоаси биринчи, Нуробод шаҳар маҳаллалари жамоаси иккинчи, Тим ҚФЙ маҳалласи учинчи ўринга муносиб деб топилди.\nЕнгил атлетика ва стол тенниси мусобақаларида Сазағон ҚФЙдан Шаҳноза Саъдуллаева ҳамда Насиба Бекқулова, шоҳмот бўйича Улус ҚФЙдан Гавҳар Қорабоева биринчи ўринга сазовор бўлди. Фестиваль ғолиблари ҳамда иккинчи ва учинчи ўринни қўлга киритган Дилноза Тошниёзова, Ўғилой Алимова, Адолат Саидова, Мелихол Эшнаева, Наргиза Исаева, Мухлиса Раҳматовалар, шунингдек, бир қатор номинациялар бўйича ғолиб деб топилган Улус, Жарқудуқ, Тим, Нурбулоқ қишлоқ фуқаролар йиғинлари ташкилотчи ва ҳомийлар томонидан диплом, эсдалик совғалари билан тақдирланди.\nШуни алоҳида таъкидлаш лозимки, туманимизда спорт-соғломлаштириш ишлари билан бир қаторда меҳнатга лаёқатли хотин-қизларни иш билан таъминлашга алоҳида эътибор қаратилмоқда. Жорий йилда туман Бандликка кўмаклашиш марказига мурожаат қилган 369 нафар хотин-қиз турли ташкилот ва корхоналарга ишга жойлаштирилди, уларнинг тўрт нафари касбга қайта тайёрлаш учун юборилди. Мутасадди ташкилотлар ҳамкорлигида беш маротаба ўтказилган бўш иш ўринлари ярмаркаларида хотин-қизларнинг 35 нафари иш билан таъминланди.\nБундан ташқари, ижтимоий муҳофазага муҳтож ёлғиз аёлллар, 14 ёшгача ногирон фарзанди бўлган оналарга ўз уйларида фаолият юритишига шароит яратилиб, улар касаначилик ишларига жалб этилди.\nСпорт фестивали аёлларимиз кайфиятини кўтарди, уларни ижтимоий фаолликка ундади, деб ўйлайман.\nНуробод туман ҳокими ўринбосари, Хотин-қизлар қўмитаси раиси.


Қулоқларни масҳ қилиш, бош масҳи жумласидандир (яъни бирданига масҳ тортилади)\nАбу Умома (розияллоҳу анҳу)дан ривоят қилинди; деди: «Набий саллаллоҳу алайҳи ва саллам таҳорат олдилар; юзларини уч марта, қулларини уч марта ювдилар; бошларига масҳ тортдилар ва дедиларки, «Қулоқлар (масҳи) бош жумласидандир».\nҚутайба айтади: «Ҳаммод бундай деди: «Бу («Қулоқлар (масҳи) бош жумласидандир» сўзи) Пайғамбар саллаллоҳу алайҳи ва салламнинг сўзларими ёки Абу Умоманинг гапими, шуни билмадим».\nБу бобда Анас (розияллоҳу анҳу)дан ҳам ҳадис ривоят қилинган.\nИсноди эса унчалик сиҳҳат эмас. Пайғамбар саллаллоҳу алайҳи ва салламнинг саҳобаларидан ва тобиъийндан бўлмиш илм аҳлининг кўпчилиги наздида амал шу ҳадис асосидадир: Қулоқларни масҳ қилиш бош масҳига дохилдир. Суфён Ас-Саврий, Ибнул-Муборак, Шофиъий, Аҳмад ва Исҳоқнинг қавли ҳам шундай. Илм аҳлидан баъзиларининг фикрига кўра, қулоқларнинг олд тарафи - юзга, орқа тарафи эса бошга тегишлидир. Исҳоқ айтадики, «Қулоқларнинг олд томонини юзни ювганда масҳ этишни, орқасини эса бош билан бирга масҳ қилишни ихтиёр этаман». Шофиъий эса бундай дейди: «Қулоқларни мунфарид (алоҳида) масҳ қилмоқ суннатдир ва уларга янги сув билан масҳ тортилади».\nАҳмад (ибн Ҳанбал) ва (Имоми) Моликнинг қавли ҳам шундай. Абу Ҳанифа эса бошга ва қулоқларга бир сув билан масҳ тортилади деган фикрга эга бўлган. Ибн Абдулбар шу қавл саҳобалар ва тобиъийнларнинг баъзиларидан ривоят қилинганини қайд этади...


Эр-хотиндан пул талаб қилган 9-синфда ўқийдиган «шантажчи» қиз қўлга олинди - Zamin.uz\n07:57 / 30.03.2021\nЎзбекистон Республикаси ИИВ ҳузуридаги Тергов департаменти хабарига кўра, 2021 йил 25 март куни Тошкент вилояти Бекобод шаҳар ИИБ бошлиғи номига фуқаро 36 ёшли Муҳаммадориф Г. ариза билан мурожаат қилган. У турмуш ўртоғининг муқаддам фойдаланган абонент рақамидан номаълум аёл қўнғироқ қилиб, турмуш ўртоғи Шаҳло В. билан унга тегишли сир сақланиши лозим бўлган ўзаро сурат ва видеоёзувларни интернет ижтимоий тармоғи орқали тарқатиб юбориш билан қўрқитиб, 5.000.000 сўм пул беришини талаб қилаётганлигини маълум қилган. Бекобод шаҳар 14-даҳаси ҳудудидаги «Зиёда» тўйхонаси яқинида такси ҳайдовчиси орқали бериб юборилган 500 АҚШ долларни номаълум аёл товламачилик йўли билан олаётганида ИИБ ходимлари томонидан ушланиб, ундан 500 АҚШ доллар ашёвий далил тариқасида олинган.\nТерговга қадар текширув ҳаракатлари давомида ушбу жиноятни 9-синф ўқувчиси 15 ёшли Маржона Х. содир этганлиги аниқланиб, у Шаҳло В.га тегишли бўлган абонент рақамни сотиб олиб, ушбу рақамга «Telegram messenger» очиб, эски хотираларни тиклаши натижасида ўзга шахсларнинг фото ва видеосуратларини қўлга киритган.\nМазкур ҳолат юзасидан Бекобод шаҳар ИИБ ҳузуридаги Тергов бўлими томонидан вояга етмаган Маржона Х.га нисбатан Ўзбекистон Республикаси Жиноят кодексининг 165-моддаси 1-қисми (Товламачилик) билан жиноят иши қўзғатилиб, гумон қилинувчи тариқасида жалб қилинган.\nТаъкидлаш жоизки, бу турдаги жиноятлар учун Жиноят кодексининг нормаларига кўра, 3 йилдан 5 йилгача озодликни чеклаш ёхуд 3 йилдан 5 йилгача озодликдан маҳрум қилиш жазоси тайинланади. “Замин” янгиликларини “Инстаграм”да кузатиб боринг\nЯнгиликлар » Жамият » Эр-хотиндан пул талаб қилган 9-синфда ўқийдиган «шантажчи» қиз қўлга олинди


Ўзбекистон Республикаси сув хўжалиги вазирлигига раҳбар тайинланди\nҲамроев Шавкат Раҳимович Ўзбекистон Республикаси сув хўжалиги вазири этиб тайинланди.\nКорея Республикаси Президенти Мун Чжэ Ин Ўзбекистонга келади\nБу ҳақда Корея Республикасининг мамлакатимиздаги фавқулодда ва мухтор элчиси Квон Ён У Тошкент шаҳрида очилган Ўзбекистон — Корея Республикаси бизнес форумида маълум қилди.\nИлмий-амалий ҳамкорлик масалалари муҳокама қилинди\nЎзбекистон Республикаси Олий Мажлиси Қонунчилик палатаси ва Сенатида Буюк Британиянинг Вестминстер демократия жамғармаси делегацияси билан учрашувлар бўлиб ўтди.\nКосмик тадқиқотлар ва технологиялар бўйича Президент фармойиши қабул қилинди\nДавлатимиз раҳбари томонидан 12 февраль куни Ўзбекистон Республикасида космик тадқиқотлар ва технологияларини ривожлантириш тўғрисидаги фармойиш қабул қилинди.\nЎзбекистон — Қозоғистон чегарасидаги учта назорат-ўтказиш пункти 24 соат ишлайди\nЎзбекистон — Қозоғистон давлат чегарасидаги учта назорат-ўтказиш пункти 24 соат фаолият юритадиган бўлади.\nАбдулазиз Комилов Покистон Ташқи ишлар вазири билан учрашди\n2018 йилнинг 12 февраль куни Исломобод шаҳрига ташриф буюрган Ўзбекистон Республикаси Ташқи ишлар вазири Абдулазиз Комилов Покистон Ислом Республикаси Ташқи ишлар вазири Хаважа Муҳаммад Асиф билан учрашди.\nСахифа 7, барчаси 145


BBC Uzbek - Dunyo - Льеждаги қотилликлар: қотил уйида ҳам жасад топилди\nЛьеждаги қотилликлар: қотил уйида ҳам жасад топилди\nСўнгги янгиланиш 14 декабр 2011 - 09:25 GMT\nЛьежликлар байрам арафасида юз берган ҳужумдан ларзага келишган\nБелгия полицияси Льеж шаҳри марказида ўт очиб, тўрт киши ва ўзини ўлдирган қуролли киши уйида аёл жасадини топган.\nРасмий маълумотга кўра, жасад Нуриддин Амронийнинг боғидаги омборхонада топилган.\nАмроний сешанба куни Льежнинг одамларга гавжум бозорида қуроллар ва гранаталар билан ҳужум қилиб, Исо Масиҳ таваллуди байрами олдидан савдо қилишга чиққан одамлар орасида ваҳима уйғотган.\nОддий одамлар орасида 125 киши жароҳат олган. Баъзиларининг аҳволи оғир.\nСешанба куни соат 12да Амроний автобус бекатида турган одамларга қарата учта граната отган, юзлаб одамлар ваҳимага тушиб қочганлар.\n"У имконқадар кўп одамни ўлдирмоқчи эди. Мен 10 сония ичида тўртта портлаш ва ўқ овозларини эшитдим", деди журналист Николас Жилен.\nЎн беш ёшли бола ҳужум саҳнасида жон берган, 17 ёшли бола ва 75 ёшли аёл эса касалхонада вафот этганлар.\nБир расмий байрам бозори шу куни ҳиёбонида очилиши кутилганини, бироқ ёмон об-ҳаво шароитлари туфайли бошқа кунга кечиктирилганини билдирди.\nАмроний ҳужум жойида ўлган, бироқ расмийлар уни полиция отиб ўлдирмаганини айтишди.\nБаъзи гувоҳлар у ўз бошига ўқ узиб ўлганини билдиришди.\nБельгия матбуотидаги хабарларга кўра, Амронийнинг уйида топилган жасад унинг қўшнисига ишлаган 45 ёшли аёлга тегишлидир.\n"Жасад Амроний наша ўстириш учун ишлатган омборхонадан топилди", деб айтди Льежнинг бош прокурори Седрик Висарт де Бокарм.\nРасмийлар Амронийни қотилликларга нима мажбурлаганини аниқлашга уринмоқдалар.\nУлар ҳужум асосида сиёсий террорчилик ёки руҳий касаллик ётганига ишонишмайди.\nПолиция у ўтмишда гиёҳванд моддалар савдоси ва қурол ишлатишга боғлиқ жиноятлари билан таниш бўлгани, ва охирги ҳужумда якка амал қилганини билдирди.\nТўртинчи қурбон 17 ёшли қиз бўлди - у бир неча соат давом этган жарроҳлик амалиётига қарамай, вафот этди.\nБельгия Ички Ишлар Вазири Жоэл Милке тўрт кишининг аҳволи оғир қолаётганини билдирди.\nЛьежда бўлган Би-би-си мухбири Матю Прайс ҳужумлар бўлиб ўтган Плас Сан-Ламбер ҳиёбони жамоатчилик учун қайта очилгани, бироқ қон излари, синган ойна бўлаклари ва ўқ қолдиқлари ҳали тўла тозаланмаганини айтади.


Путин ўзини Пётр I билан қиёслади | Qalampir.uz\nПутин ўзини Пётр I билан қиёслади\nОлам\t10 Июнь 08:57 13148\nРоссия курашиши, ўзини ўзи ҳимоя қилиши керак ва асрлар давомида шундай бўлиб келган. Россия Президеняти Владимир Путин ёш тадбиркорлар ва кашшофлар билан учрашувда шундай фикр билдирди ва ўзини Россия императори Пётр I га қиёслади.\n“Ўзимизни ҳимоя қилиш, курашишимизга тўғри келаётгани – бу аниқ нарсалар. Ҳозир биз Буюк Пётрнинг 350 йиллигига бағишланган кўргазмада эдик. Деярли ҳеч нарса ўзгармади. Мана Пётр I Шимолий урушни 21 йил давомида олиб борган. У Швеция билан урушаётганга ўхшади, ниманидир тортиб олди... У ҳеч нарсани тортиб олмади: у қайтарди. Ҳа, лекин қандай қилиб? Ҳа шунақа”, деган Путин ёш тадбиркорлар билан учрашувда.\nУ Пётр янги шимолий пойтахтга асос солганида, Европа давлатларидан ҳеч бири бу ҳудудни Россия деб тан олмаганини эслаган.\n“Ҳамма буни Швеция деб тан олди. Ҳолбуки, у ерда қадим замонлардан бери фин-угор халқлари билан бир қаторда славянлар ҳам яшаган”, деб эслатган Путин.\nРФ Президенти қўшни давлатга уруш очишдан мақсад худди Пётр I каби тарихий ерларни қайтариб олиш эканига ишора қилган. Айни вақтда у Украина билан урушни тилга олмаган.\n“Кўриниб турибдики, бизнинг гарданимизга ҳам (ерларни) қайтариб олиш ва мустаҳкамлаш тушган”, деган у.\n02 Июль 08:30 88279\n02 Июль 17:23 76616\n03 Июль 12:03 66719\n04 Июль 13:26 57658\n02 Июль 12:22 46811


Оқдарё туманида 136 та хўжалик юритувчи субъектда камчиликлар аниқланди - zarnews.uz\nОқдарё туманида 136 та хўжалик юритувчи субъектда камчиликлар аниқланди\nОқдарё туман ҳокимлиги, туман прокуратураси, давлат солиқ хизмати органлари ва бошқа ҳамкор ташкилот вакилларидан иборат ишчи гуруҳлари томонидан тумандаги деҳқон бозорлари ва савдо мажмуаларида паспортлаштириш ўтказилмоқда.\n“Оқдарё савдо комплекси” ва “Оқдарё деҳқон бозор” МЧЖлар ҳудудидаги 136 та хўжалик юритувчи субъектлар фаолияти ўрганилганда, бир қатор камчиликлар аниқланди.\nЖумладан, 14 та ҳужжатсиз фаолият юритиш, 80 та назорат касса машинаси ҳамда тўлов терминали ўрнатмаганлиги, 26 та фаолият гувоҳномаси мос келмаслиги, 85 та ижара шартномаси тузилмаганлиги ва 47 та норасмий ёлланма ишчилар ишлатиш каби ҳолатлар аниқланган.\nУшбу ҳолатлар юзасидан туман давлат солиқ инспекцияси ходимлари томонидан расмий огоҳлантириш хатлари берилиб, камчиликлар бартараф этилмоқда.\nТаъкидлаш лозимки, паспортлаштириш жараёнида тадбиркорлик субъектларига нисбатан ҳеч қандай маъмурий ва молиявий жарималар қўлланилмайди, камчиликлар ҳамкорликда бартараф этилади.\nТеглар: bozor Оқдарё\nСуд-тергов тизимида инсон омили\nОқдарё туғруқхонасида бир кун ҳомиладорлар хасталиги бўйича ўнлаб фикрларини юзага чиқарди\nОқдарёда қўй ва товуқларга ҳамла қилган йиртқич отиб ўлдирилди\nОқдарёда “мойка”дан гилам ўғирлаган икки йигит ушланди


Андижондаги «кийиниш маданиятига риоя қилмаган» ўқитувчи аёлнинг эри икки педагогни калтаклади – Газета.uz\nАндижондаги «кийиниш маданиятига риоя қилмаган» ўқитувчи аёлнинг эри икки педагогни калтаклади\nАндижонда «кийиниш маданиятига риоя қилмаган ва дарсга кеч қолган» математика фани ўқитувчисининг эри директор ўринбосари ва ЧҚБТ фани ўқитувчисини дўппослади. Икки педагог шифохонага ётқизилди.\n8 октябр 2019, 09:00 Жамият\n5 октябрь куни Андижон шаҳридаги 50-умумий ўрта таълим мактабида педагоглар калтакланган, дея хабар қилди Халқ таълими вазирлиги матбуот хизмати.\nҚайд этилишича, мактабда соат 13:20 да маънавий-маърифий ишлар бўйича директор ўринбосари Ш.Ў. ҳамда чақирувга қадар бошланғич тайёргарлик фани ўқитувчиси Ғ.А. томонидан кийиниш маданиятига риоя қилмаган ва дарсга кеч қолган математика фани ўқитувчиси Д.Ю. га оғзаки огоҳлантириш берилганда, улар ўртасида тортишув келиб чиққан. Тортишув натижасида Д.Ю. уларга турмуш ўртоғи билан таҳдид қилган.\nСоат 13:35 ларда Д.Ю. турмуш ўртоғи ҳамда унинг дўсти билан мактабга бостириб кириб, мактабнинг маънавий-маърифий ишлар бўйича директор ўринбосари Ш.Ў. ҳамда Чақирувга қадар бошланғич тайёргарлик фани ўқитувчиси Ғ.А. ни мактаб кириш қисмида темир таёқ билан дўпослаган.\nШу пайтда уларни ажратган ўқитувчиларни ёмон сўзлар билан ҳақорат қилиб, уларни ҳам дўппослашга уринган. Ушбу ҳолат бўйича зудлик билан шошилинч тез тиббий ёрдамга ҳамда ҳудудий профилактика инспекторларига хабар берилган.\nСоат 14:00 да профилактика инспекторлари воқеа жойига етиб келган, лекин Д.Ю. нинг турмуш ўртоғи ҳамда унинг дўсти ҳодиса содир этилган жойдан кетиб бўлган.\nЖабр кўрганлар шошилинч тез тиббий ёрдам навбатчи шифокорлари томонидан Республика шошилинч тез тиббий ёрдам маркази Андижон филиалига олиб кетилди.\nШифокорлар хулосасига кўра Ш.Ў. мия чайқалиши, бурун синиш, юзининг ўнг қисмининг кўзи атрофи ҳамда оёқларининг тизза қисми каттиқ зарбада жароҳатлангани, Ғ.А.нинг мия чайқалиши, бурун ва икки тиши синиши, бадани ҳамда чап қўлини зарбадан қаттиқ жароҳатлангани аниқланган.\nБарча муолажалар ўз вақтида қилинганлиги сабабли ҳозирда жабрланувчиларнинг соғлиғи яхши ҳолатда ҳамда доимий шифокорлар назоратида. Андижон шаҳар ҳуқуқни муҳофаза қилиш органлари томонидан текширув ишлари олиб борилмоқда.\n8 октябр 2019, 12:48\nЭнди шу вокияни шу даражага бормаслиги хам мумкинку. Педагог ходимларни хам етарлича тушунтиролмаганда айби бордир хаммасини яхши гап ва тушунтришлар билан олдини олса буладику.\n27.05 Коронавирус ҳолатлари 22 тага кўпайди (жами — 3355)\n27.05 Учта янги давлат мукофоти таъсис этилди\n27.05 Қашқадарёда машина уриб юборган кекса аёл ҳодиса жойида вафот этди\nЎзбекистонда ишсизлик 9,4 фоизни ташкил қилди\nМаҳаллий хусусий инвесторлар преференцияларга эга бўлади\nМолиявий назорат департаменти шифокорлар рағбат пули кечикканини аниқлади\nTwitter Трапмнинг хабарини ишончсиз деб белгилади